Subject: ROTARY UKEBREV 11.11.2014

KJÆRE ROTARYVENNER!

Det ble ny "årsrekord" på mandagens møte i Flekkefjord Rotaryklubb med hele 34 fremmøtte, inklusive 1 ledsager og 3 reflektanter, hvorav Sigurd Bruhjell møtte for første gang!

 Presidenten ønsket velkommen og minnet om at det i disse dager allerede er 25 år siden Berlinmurens fall, en hendelse som ble behørig markert i løpet av helgen. Hendelsen kommer kanskje enda litt nærmere oss ettersom vi har så mange tyskere i klubben vår nå?

 Alf Verås Larsen fikk deretter ordet og takket for oppmerksomheten til sin 70 - års dag for noen uker siden. Pga ferie hadde han vært bortreist frem til nå.

 Deretter fikk Marcus Gürgen ordet og oppfordret klubbens medlemmer om å stille på folkemøtet om sykehuset i Ueneshallen , tirsdag 11. nov klokken 17.30.

 Dagens hovedgjest, ordfører Jan Sigbjørnsen, ble deretter introdusert, og informerte forsamlingen om en del av de pågående sakene i Flekkefjord kommune. Ordføreren påpekte selv at han er en stor Flekkefjord-patriot, og snakket varmt og engasjerende om de planer og muligheter som finnes for Flekkefjord. En del av disse stod for øvrig omtalt i dagens (mandagens) Agder, inklusive en illustrasjon som viser et kompakt sentrum hvor både Lyngdal Handelspark og Kvadrat kunne få plass!

 Ordføreren fortsatte med å informere om det pågående budsjettarbeidet, litt om de utfordringene vi har mht befolkningssammensetningen og kostnader forbundet med å ha en stor del eldre i kommunen. Samtidig har aldersgruppen 25 - 39 blitt noe redusert de siste årene. Denne gruppen er det svært viktig å få tak i for å kunne nå målet om 10.000 innbyggere i nær fremtid!

 Videre informerte Jan om en del av de prosjektene kommunen nå har startet, slike som kulturhuset og ungdomsskolen, men også aktuelle prosjekter som bybroa, gangbroa, brygge - og parkområdet mellom "Athosbygget" og Felleskjøpet, samt "Byggeskikksenteret" og kvartalet i Kirkegaten nord.

 Han kom også inn på hvor kommunen nå har tilgjengelige næringsarealer, samt områder både for boliger og fritidsboliger, og konkluderte med at kommunen ligger ganske så godt an på disse områdene for tiden!

 På den korte tiden ordføreren hadde til rådighet fikk han frem en hel del sentrale aktualiteter fra Flekkefjord kommune, og med en avsluttende spørsmålsrunde kom han også inn på spørsmål rundt en fremtidig 4 - felts E 39, litt om sjøkabler til kontinentet og litt om Sundeheimen.

 Stor takk til ordfører, Jan Sigbjørnsen, for et interessant foredrag!

 Avslutningsvis bidro ordføreren til å trekke dagens lotteri som ga en brutto inntekt på kr. 1.900,-

NESTE MØTE:

Mandag 17. november blir det som kjent en liten endring i programmet:

Det oppsatte programmet med IRS v/Kjell Halvorsen ble flyttet fram 22.september og byttet plass med vårt lokale reisebyrå, "Reisekilden" v/Gjertrud Skage som nå kommer på besøk.

Tema for kvelden er "Nye trender i reiselivet".

Og med så mange reisevante og reiselystne rotarianere, bør dette være et foredrag av stor interesse!

Så møte opp og hør hva "Reisekilden" har å by på!

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 19.11.2014

KJÆRE ROTARYVENNER!

Det ble en ny, flott kveld i Flekkefjord Rotaryklubb mandag kveld!

Denne gang var vi 26 fremmøtte, inklusive 2 reflektanter.

Presidenten åpnet møtet på vanlig måte ved å tenne et lys for "light up ROTARY", men denne gangen tentes det også i solidaritet med de mange som gikk i fakkeltog på søndag i kampen mot mobbing!

 Dagens foredragsholder var Gjertrud Skage Myhre fra "Reisekilden as" i Flekkefjord. Firmaet har hun drevet sammen med Kari Skregelid Danielsen i 15 år, og har etter hvert opparbeidet seg en stor kundekrets fra store deler av landet!

 Gjertrud informerte om de store endringene som har funnet sted i reiselivsbransjen siden hun startet på '80-tallet og frem til i dag.

 Herunder fortalte hun om endringer i kundenes adferd, både hos næringslivet og hos privatpersoner. Hun kom inn på utfordringene Internett medførte ved at kundene sitter hjemme og bestiller på nettet, men også om kundenes behov for hjelp når de "sitter fast" i utlandet som følge av en eller annen uønsket hendelse.

 Den senere tid har "Reisekilden" betjent store grupper, bl.a fra skoler over store deler av landet, og sendt dem til nær sagt alle verdens land.

 "Reisekilden" har stort sett klart seg godt økonomisk i alle år til tross for stor konkurranse og store endringer i markedet. Og Gjertrud har stor tro på at et lite reisebyrå i Flekkefjord fortsatt skal kunne klare seg i et tøft marked. Vi i ROTARY ønsker lykke til videre!

 Siden det ble noe knapt med tid da Andreas Möller holdt sitt senior-foredrag for noen uker siden, fikk forsamlingen anledning til å stille noen spørsmål på tampen av møtet i går. Her fikk Andreas flere spørsmål om sin reisevirksomhet, spesielt i Chile. I tillegg kom han med noe tilleggsinformasjon etter avviklingen av driften på Aarenes på Drangeid, om dagens produksjon i Slovakia, og litt om planene for et kraftverk på Drangeid basert på vann fra Selura.

 Stor takk til både Gjertrud og Andreas for gode foredrag!

 Du kan lese mer om "Reisekilden" her: <http://www.reisekilden.no/>

NESTE MØTE:

Mandag 24. november blir det en liten endring i programmet:

Det oppsatte programmet med "Rwandanytt" utgår, men i stedet får vi et nytt ego-foredrag, denne gang av Terje Johnsen som ble medlem nå i høst.

I tillegg får vi en 3 - minutter ved Martin Balke!

Anbefaler alle å møte opp og bli litt bedre kjent med både Martin og Terje!

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 26.11.2014

KJÆRE ROTARYVENNER!

Vi fikk et nytt, flott møte i Flekkefjord Rotaryklubb mandag kveld!

 Denne gang var vi også 26 fremmøtte.

 Presidenten åpnet som vanlig ved å tenne et lys: "Light up Rotary".

 Deretter informerte kasserer, Ludvig Egeland, om at det bevilgede beløp på kr. 20.000,- er oversendt til Rwanda.

 Dagens 3 - minutter var det Martin Balke som stod for. Og Martin, som er født og oppvokst i det tidligere Øst-Tyskland (DDR), fortalte oss på en engasjerende og spennende måte hvordan han opplevde ukene og dagene før Berlinmurens fall natt til 10. november 1989.

 Martin var 18 år den gang, og var som mange andre unge opptatt av den urettferdighet som hersket ved at de ikke fikk reise til Vesten.

 De lyttet til vestlig musikk, men de lyttet også på nyhetene på radio, og fulgte spent med da nyheten om murens fall ble meddelt.

 Berlinmuren delte Berlin i to, og i 28 år var den det fremste symbolet på den kalde krigen i Europa. Natt til 10. november 1989 ble muren åpnet, og folk fra Øst-Berlin kunne endelig fritt besøke bydelen i vest. I dagene etter fyltes Vest-Berlins gater med feststemte mennesker fra begge sider av den forhatte muren

 Historien kommer ekstra tett inn på oss i Rotary når vi vet at vi har et slikt "tidsvitne" som Martin midt iblant oss!

 Deretter var det "Kjuagutten", Terje Johnsens, tur til å holde sitt "ego-foredrag".

 Terje tok oss med til sin kjære fødeby, Bergen, og fortalte om sin oppvekst i Bergen sentrum, nesten som nærmeste nabo til "Fløibanen" og like ved "Vetrlidsallmenningen", som kanskje ikke er fullt så kjent som "Torgallmenningen", midt i sentrum.

 Terje fortalte også litt om Bergens historie, og om alle "allmenningene" som oppstod som følge av brannsikkerhet i den tette trehusbebyggelsen. Videre fortalte han om sin skolegang på "Christi Krybbe skoler", Nordens eldste barneskole, som ble grunnlagt i 1737, om deltakelse i Speideren, og om eksersisen i "Fjeldets Bataljon" buekorps, stiftet 22. mai 1857.

 Senere fortsatte Terje på Rothaugen skole, hvor de allerede den gang hadde Ungdomsskole, mens de fleste andre stedene i landet fremdeles hadde Realskole. Verneplikten brakte Terje til Evjemoen og hans første besøk på Sørlandet. Dette brakte ham så videre til Kristiansand, hvor han senere tok sin utdannelse innen økonomi og markedsføring på ADH.

 Etter studiene startet Terje eget firma sammen med en kamerat i Kristiansand, men solgte seg etter hvert ut og startet en karriere på "Alexander" på Moi. Deretter jobbet han på "filten" på Fjellse, før han gikk løs på en lang periode som annonse- og markedssjef i avisen Agder. Senere fikk han tilbud om å begynne i SR-bank, hvor han har jobbet frem til nå. Terje slutter i SR-bank ved årsskiftet og går egentlig over i pensjonistene rekker. Men i en alder av 63 år har han startet sitt eget konsulentfirma, og regner med stor aktivitet der, som innleid konsulent til banken i tiden som kommer.

Terje har i mange år bodd på Uenes sammen med sin kone, Liv Elin.

Sammen har de to barn, Petter og Tor, som er voksne og flyttet til henholdsvis Stavanger og Bergen.

Avslutningsvis fortalte Terje om sine store hobbyer, som sanger i 32 år i "Harmony Singers", som mangeårig styremedlem i Flekkefjord Fotballklubb, og som speaker på Uenes Stadion.

 Terje er for øvrig æresmedlem i Flekkefjord Fotballklubb og innehaver av "Gullmerket" i Agder Fotballkrets, hvor han også har vært medlem av styret og ulike komiteer i mange år!

 Stor takk til både Martin og Terje for innholdsrike og interessante foredrag

NESTE MØTER:

Mandag 1. desember blir det bedriftsbesøk på SIMEK!

Fremmøte ved/på kontoret 17.55. 7

Du bes vennligst parkere i Tankveien (parkeringsplass på venstre side av veien når du kjører ned mot SIMEK)

Den som eventuelt trenger transport kan møte i Parken senest 17.40 Men gi i så fall melding til Presidenten.

Mandag 8. desember blir det en ny endring i programmet!

Programposten "Innovasjon Norge" etc utgår.

Til gjengjeld vil vi få besøk av pensjonert lektor, Knut Rydland, som vil holde et spennende foredrag om sin reise til CUBA!

Mandag 15. desember blir det "Juleavslutning" som tidligere annonsert.

Anbefaler alle å møte opp til årets siste møter!

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 03.12.2014

KJÆRE ROTARYVENNER!

Denne ukes møte var bedriftsbesøk på SIMEK hvor 17 deltakere møtte opp på kontoret.

 Her ble vi mottatt av adm.dir, Øyvind Iversen, som startet ved å fortelle litt om SIMEKs historie. Bedriften ble startet 1. juni 1967, og de første årene hadde de tilholdssted på Eschebrygga inne i byen, med kontorer nederst i Allegaten. De første årene fikk de skrogene bygget ved andre verft i Norge, bl.a i Ny Hellesund.

 I 1971/1972 flyttet bedriften ut til Svege, hvor man holder til i dag, men dagens kontorbygg ble først tatt i bruk i 1975.

 SIMEK har i årenes løp bygget ca 130 skip av mange slag til mange kunder i mange land, men de har også hatt en del kunder som har bygget flere skip. Her skiller Bucken - familien i Skottland seg spesielt ut. De har i løpet av årene kjøpt ca 15 fiskebåter på SIMEK!

 De siste årene har man stort sett bygget fartøyer beregnet på offshore, og den siste båten ble nylig levert til rederiet "Fletcher" i Skottland. Samme rederi skal for øvrig også ha neste bygg som skal leveres våren 2015.

 Øyvind tok oss med på en befaring på verftet, og startet runden med å vise oss uteplassen hvor de tar imot "blokkene" eller "seksjonene" fra utenlandske verft fra f.eks Polen og Tyrkia. Styrehuset til neste bygg står i dag på plass ved byggehallen, klar til innredning. Styrehuset er for øvrig den siste "blokken" som heises på plass etter at skroget er sjøsatt. Høyden i byggehallen er ca 20 meter, men kunne med fordel vært høyere. Byggehallen er for øvrig 96 meter lang, og SIMEK kan bygge skip på ca 19 meters bredde. Store dimensjoner med andre ord!

 SIMEK har i dag ca 200 ansatte, hvorav mange utlending som pendler fortrinnsvis fra Polen. I tillegg kommer "Flekkefjord Elektro" med ca 90 ansatte.

 Produksjonen endrer gjennom årene, og utvikler seg stadig med nye produkter, ofte som følge av innovative norske miljøer og bedrifter.

 Dette byr på store utfordringer for de norske verftene, men det er samtidig litt av årsaken til at norske verft klarer å hevde seg så vidt bra i konkurransen med utenlandske verft.

 Besøket ble avsluttet med en kaffestund i kantinen på kontoret.

 Stor takk til Øyvind og SIMEK som tok så godt imot oss og ga oss en innføring og oppdatering på SIMEKS hverdag!

NESTE MØTER:

Mandag 8. desember blir det som tidligere nevnt endring i programmet!

Programposten "Innovasjon Norge" etc utgår.

Til gjengjeld vil vi få besøk av pensjonert lektor, Knut Rydland, som vil holde et spennende foredrag om sin reise til CUBA!

Dette møtet er også åpent for ledsagere!

Mandag 15. desember blir det "Juleavslutning" som tidligere annonsert.

Anbefaler alle å møte opp til årets siste møter!

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 10.12.2014

KJÆRE ROTARYVENNER!

Det ble et nytt, flott møte i Flekkefjord Rotaryklubb mandag kveld med 27 fremmøtte medlemmer, samt 2 reflektanter, hvorav Svein Bøgwald ble ønsket velkommen som ny. I tillegg deltok 3 ledsagere for å høre Knut Rydland fortelle om sin reise til Cuba tidligere i år.

 Men før Knut Rydland slapp til, orienterte Ludvig Egeland om nødvendig oppdatering av medlemmenes "personalia" som ligger registrert hos Rotary. Her er en gjennomgang og eventuell oppdatering nødvendig for mange av medlemmene. Alle de fremmøtte fikk utlevert en utskrift av sine egne "personalia" og bedt om å oppdatere disse snarest. De som ikke var til stede, får dette utlevert på neste møte. Tilbakemelding om eventuelle endringer bes gitt Ludvig eller Martin innen nyttår...

Knut Rydland holdt deretter et meget interessant og detaljert foredrag om stedene de besøkte på Cuba, samt mye interessant fra Cubas spennende historie, ledsaget av mange flotte bilder fra bl.a Havanna, Santiago de Cuba og Santa Clara.

 Her refereres kun kort til litt info om Cuba:

Republikken Cuba er Karibias største øy og største stat. Den ligger mellom Det karibiske hav, Mexicogolfen og Atlanterhavet. Nord for Cuba ligger USA og Bahamas, i vest Mexico, i syd Caymanøyene og Jamaica og i sydøst Haiti. Landet har et samlet areal på 110 860 km². Hovedstaden er Havanna, med om lag 2,4 millioner innbyggere.

 Cuba har siden den cubanske revolusjonen i 1959 vært en sosialistisk republikk, med Det cubanske kommunistpartiet som eneste parti. Kommunistpartiets ledelse har blitt roset for å ha gjort store fremskritt innen utdanning, helse, likestilling og bekjempelse av fattigdom og analfabetisme, men har også fått kritikk for å undertrykke sine politiske motstandere og bryte menneskerettighetene. Som svar på regjeringens nasjonalisering av eiendommer eid av amerikanske selskaper etter revolusjonen, innførte USA en handelsblokade i 1960, som fortsatt gjelder i dag.

 Den interesserte kan lese mer om Cuba ved å følge denne linken:

<http://no.wikipedia.org/wiki/Cuba>

NESTE MØTER:

Mandag 15. desember blir det "Juleavslutning" som tidligere annonsert.

Da får vi besøk av vårt tidligere medlem, Svein Fink, som også i år vil gi oss sine julebetraktninger.

I tillegg vil vi ta opp 2 nye medlemmer på dette møtet!

Dessuten sørger Festkomiteen for litt kake til kaffen, så kom på årets siste møte sammen med gode Rotary - venner!

ETTER NYTTÅR:

Mandag 5. januar 2015 starter vi opp etter jule- og nyttårsfeiringen med "Presidentens møte"

Vennligst noter datoen.

RWANDA-konsert 2015:

Søndag 8. februar arrangeres årets RWANDA-konsert i Flekkefjord kirke.

Alle medlemmene bes notere datoen og gjerne invitere med seg familie, venner og kjente på denne veldedighetskonserten. Mer info følger om kort tid.

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 17.12.2014

KJÆRE ROTARYVENNER!

Vi fikk et nytt, flott møte i Flekkefjord Rotaryklubb mandag kveld med hele 31 deltakere!

Herav var det 2 reflektanter som ble tatt opp som nye medlemmer!

 Møtet startet som vanlig ved at Presidenten ønsket velkommen og tente et lys for ROTARY, "Light up Rotary". Deretter orienterte Presidenten om oppdateringen som må gjøres mht medlemsregisteret. Sekretæren vår, Martin Balke, følger opp dette.

 Deretter orienterte Presidenten, på vegne av medlemskomiteen og i Olav Magne Trydals fravær, om komiteens forslag til nye medlemmer.

 Navnene er presentert styret, og vil i dag oversendes medlemmene til orientering. Medlemmene vil da ha 2 uker på seg til å komme med eventuelle innsigelser.

 Deretter orienterte Lilly Marie Kongevold, leder av "Service- og prosjektkomiteen" om den forestående RWANDA - konserten søndag 8. februar. Komiteen har jobbet intenst med å snekre sammen årets konsert, en oppgave som ble større enn vanlig ettersom våre trofaste støttespillere i "Grønnes Bad og Jazz" dessverre var forhindret denne gangen. Nå er imidlertid det meste på plass, men pga dette endrer konserten litt karakter i år og presenteres som en "Beatles-konsert" med både lokale og eksterne aktører. Eget "arrangement" er for øvrig lagt ut på Facebook i dag. Komiteen både håper og forventer at alle medlemmene støtter opp om konserten.

 I tillegg orienterte Lilly om vårt engasjement i FOT, Flekkefjord og Oplands Turistforening. Det vil bli avholdt en dugnad på gården Li i løpet av våren (noe maling etc), men det er også ønskelig med noe medvirkning tirsdag 13. januar når FOT offisielt starter "Friluftslivets År" med fakkeltog fra Jernbanen opp til Nygård i Rauliheia. Her meldte en del medlemmer seg til frivillig innsats denne kvelden

 Deretter overtok Presidenten, og sammen med fadderne, Lillian Grønsund og Ivar Espenes, ble de to reflektantene, Geir Magne Omtveit og Christian Stremme, tatt opp som nye medlemmer!

 Dermed er hele 7 nye medlemmer tatt opp i Flekkefjord Rotaryklubb i høst!

 Etter denne flotte starten på årets siste møte, vartet Festkomiteen v/Siv Solheim og Trond Log opp med bløtkake og kaffe til fornøyde rotarianere

 Som siste del av møtet, fikk vårt tidligere medlem og pensjonert prost, Svein Fink, overta. Fink flyttet fra Flekkefjord i 2009, men har ved flere anledninger gjestet klubben vår på juleavslutningen. Også denne gang delte han på en utmerket måte noen av sine julebetraktninger med klubbens medlemmer.

 Stor takk til Svein Fink for at han stiller opp på denne måten!

Dermed er siste møtet i 2014 gjennomført, og vi kan alle ta en velfortjent juleferie!

ETTER NYTTÅR:

Mandag 5. januar 2015 starter vi opp etter jule- og nyttårsfeiringen med "Presidentens møte"

Vennligst noter datoen.

RWANDA-konsert 2015:

Søndag 8. februar arrangeres årets RWANDA-konsert i Flekkefjord kirke.

Alle medlemmene bes notere datoen og gjerne invitere med seg familie, venner og kjente på denne veldedighetskonserten. Mer info følger om kort tid.

GOD JUL, alle sammen!

ROTARY - hilsen fra

Alf Morten Normann

Subject: ROTARY UKEBREV 02.01.2015

KJÆRE ROTARYVENNER!

GODT NYTTÅR!

Jeg håper dere alle har hatt en fin jul og en flott nyttårsfeiring!

I dette "ukebrevet" vil jeg først få minne om at vi starter opp med vanlig møte førstkommende mandag, 5. januar kl. 18.00 på Maritim.

Dette møtet vil være "Presidentens" møte, hvor undertegnede presenterer litt info om klubben vår og om ROTARY.

Her vil også "programkomiteen" presentere møteprogrammet for våren 2015, og Ludvig vil presentere styret for neste Rotary-år.

OBS! Tanken var også å la ett av medlemmene presentere en 3 - minutter, men pga sykdom står vi i øyeblikket uten dette innslaget. Er det derfor noen av dere medlemmer som kan ta en 3 - minutter på kort varsel? Vennligst send meg en snarlig melding i så fall!

NYE MEDLEMMER:

Den 16. desember sendte undertegnede ut liste over nye kandidater, hvor medlemmene kunne komme med eventuelle innsigelser. Så langt er ingen innsigelser mottatt, så dermed anmodes "medlemskomiteen" om å starte arbeidet med disse kandidatene.

ROTARY-INFO:

Vedlagt oversendes Guvernørens månedsbrev for desember, samt info fra distriktet om nominasjonsprosessen for neste guvernør.

PRESIDENTSAMLING:

Jeg vil også bare kort orientere om at distriktet vårt arrangerer "Presidentsamling" 9. - 10. januar på Strand Hotell, Fevik.

Denne har som formål å informere klubbene om nytt fra ROTARY, men gir også klubbene mulighet til å utveksle gode ideer. Undertegnede deltar på vegne av vår klubb.

RWANDA-konsert 2015:

Søndag 8. februar arrangeres årets RWANDA-konsert i Flekkefjord kirke.

Alle medlemmene bes notere datoen og gjerne invitere med seg familie, venner

og kjente på denne veldedighetskonserten. Mer info følger om kort tid.

GOD HELG, alle sammen!

ROTARY - hilsen fra

Alf Morten Normann

Subject: SV: ROTARY UKEBREV 02.01.2015

KJÆRE ROTARYVENNER!

Det ble en flott start på det nye året ved at hele 31 personer, hvorav 2 reflektanter stilte på mandagens møte. Blant reflektantene møtte Wolfgang Baum for første gang.

 Dette første møtet i 2015 var "Presidentens møte" hvor Presidenten på vanlig måte startet ved å tenne et lys (Light up Rotary) Deretter foretok han en kort evaluering av høstens hendelser, men fokuserte på den gode medlemsutviklingen og det gode oppmøtet vi har hatt i høst.

Håpet er at dette fortsetter!

 Pr i dag er vi 53 medlemmer, hvorav 10 kvinner, og i tillegg har vi 3 reflektanter.

 I tillegg nevnte Presidenten Rotarys polioprosjekt hvor Rotary som kjent gjør en stor innsats for å utrydde polio. Klubben vår bidrar også her bl.a med de 2 lotteriene som ble gjennomført i høst.

 I tillegg nevnte Presidenten vårt internasjonale prosjekt i Rwanda, samt vårt lokale engasjement med Turistforeningen og gården Li.

 Her er det gjort et betydelig arbeid i høst for å forberede årets Rwanda-konsert som arrangeres søndag 8. februar.

 Leder av medlemskomiteen, Olav Magne Trydal, ga litt supplerende informasjon og ga mye skryt til medlemskomiteen for godt arbeid!

 Vi har i høst tatt opp 7 nye medlemmer, og håper å ta opp de 3 reflektantene om kort tid. I tillegg har komiteen presentert 8 nye kandidater for klubbens medlemmer, og disse vil nå bli kontaktet om kort tid, forutsatt klubbens godkjenning.

 Lilly Marie Kongevold orienterte nærmere om årets Rwanda-konsert, som nødvendigvis blir litt annerledes i år ettersom Grønnes Bad og Jazz dessverre ikke kan medvirke i år.

 Men Rwanda - komiteen har jobbet iherdig og kan presentere en konsert som er lagt opp som en "Beatles-konsert", hvor Pål Rake, kjent fra "The Voice"

på TV2, vil være årets "headliner".

 Se gjerne egen "event" om konserten på klubbens FB-side!

 Alle gruppene innen Rwanda-komiteen har gjort sine forberedelser, og vi håper nå på full oppslutning fra klubbens medlemmer!

 Rolf Terje Klungland presenterte deretter vårens program i klubben vår.

Programmet er lagt opp på en tradisjonell, men variert måte, og det virket som forsamlingen tok godt imot dette!

 Programmet vil om kort tid bli å finne på klubbens hjemmeside.

 Presidenten gjennomgikk deretter en del Rotary-info, bl.a en del strategiske punkter om utryddelse av polio, ønske om å styrke Rotarys omdømme, øke antall medlemmer, fremheve Rotarys etiske standard og utvikle ledertalenter, for å nevne noe.

 I tillegg ble Rotarys motto og formål, samt 4 - spørsmålsprøven gjennomgått. Alt dette kan den interesserte finne på vår hjemmeside.

 "Incoming President", Ludvig Egeland, foretok deretter en presentasjon av sitt nye styre. Selve presidentskiftet foretas på sommeravslutningen, og det nye styret overtar deretter stafettpinnen.

 Forsamlingen applauderte det nye styret hvor Ludvig har med seg Martin Balke som "incoming president", Karl Skarpenes som kasserer, Siv Solheim som sekretær, samt Trond Log og Arnt Ivar Bjørneli som styremedlemmer. I tillegg vil dagens President være "past president".

 Lilly Marie Kongevold fikk deretter ordet på nytt og orienterte om prosjektene i regi av Turistforeningen (FOT) hvor vi i Flekkefjord Rotaryklubb vil medvirke. Disse arrangementene vil være våre "Light up Rotary" - prosjekter i 2015, i et år hvor ROTARY feirer sitt 110-års jubileum.

 Det første "FOT" - arrangementet vil være allerede tirsdag 13. januar med fakkeltog fra Jernbanen, opp i Rauliheia til Nygård, hvor det vil bli gratis friluftskonsert. Alle barn får utlevert gratis hodelykt, og det blir gratis kakao og pølser til alle på Nygård. Flekkefjord Rotaryklubb medvirker med en del frivillige, samt at vi hjelper til med markedsføringen av arrangementet. Alle medlemmer oppfordres til å delta selv, og/eller invitere barn og barnebarn til arrangementet.

 Se egen "flyer" for arrangementet!

 Det neste arrangementet blir i slutten av mars, hvor FOT skal arrangere en "ungdomskonferanse". Her vil mer info komme senere.

 Presidenten avsluttet årets første møte ved å gjenta oppfordringene fra i høst til klubbens medlemmer:

 Still på klubbmøtene, delta på bedriftsbesøkene og sosiale tilstelninger.

Delta på Rwanda-konserten, og vis interesse for aktuelle prosjekter! Søk informasjon og vi engasjement, for da vil vi alle ha det så mye bedre!

 NESTE MØTER:

 Mandag 12. januar får vi ego-foredrag ved Marcus Gürgen!

 Mandag 19. januar blir det foredrag av Siv Solheim:

 "Den Trans- Sibirske Jernbanen"

 Mandag 26.januar: Vi får besøk av Marine Harvest v/Robin Scotland

 RWANDA-konsert 2015:

 Søndag 8. februar arrangeres årets RWANDA-konsert i Flekkefjord kirke.

 Alle medlemmene bes notere datoen og gjerne invitere med seg familie, venner og kjente på denne veldedighetskonserten.

Ha en fin uke, alle sammen!

ROTARY - hilsen fra

Alf Morten Normann

Subject: ROTARY UKEBREV 15.01.2015

Det ble et nytt, flott møte i Flekkefjord Rotaryklubb mandag kveld med hele

32 deltakere, hvorav 1 reflektant.

Møtet startet som vanlig ved at Presidenten tente et lys for "Light up Rotary" - aksjonen, og minnet om at det nettopp er det vi gjør når vi støtter opp om Turistforeningens (FOT) arrangement ved oppstart av "Friluftslivets år", som ble arrangert tirsdag kveld med ca 1.000 deltakere i Rauliheia!

Deretter fikk "innkommende president", Ludvig Egeland ordet, og orienterte på vegne av Tor Harald Kristiansen. Han og kona, Sigrun, feiret nettopp gullbryllup, men i stedet for å ønske seg personlige gaver, ønsket de et bidrag/gave til klubbens Rwanda-prosjekt.

Opptellingen viser nå at hele kr. 27.000,- er kommet inn på prosjektets bankkonto! Stor applaus til jubilantene som for tiden befinner seg på ferie i Thailand!

Presidenten fortsatte deretter med å overrekke diplom til de to nye medlemmene, Geir Magne Omtveit og Christian Stremme, som ble tatt opp på julemøtet. Ved en feil fikk de ikke sine diplomer den gang, men fikk både diplom og velfortjent applaus på mandag.

Videre orienterte Presidenten om en del info fra Rotary:

 På helgens "Presidenttreff" på Fevik sist helg, fikk klubben vår mye skryt både pga positiv medlemsutvikling og for prosjektene våre, både Rwanda-konserten og prosjektene sammen med FOT!

 Sistnevnte prosjekter har også gitt oss verdifull omtale i Agder, flere ganger allerede i år!

Alle klubber er også oppfordret til å arrangere en "Rotary-dag". Denne vil i år være mandag 23. februar, samme dag som vi arrangerer vår "Torskeaften".

Trond Log orienterte nærmere om denne og sendte rundt påmeldingsliste.

Listen blir også sendt rundt på de kommende møtene. Ledsager ønskes også hjertelig velkommen til "Torskeaften".

RYLA arrangeres som kjent hvert år for ungdom i alderen 18 - 25 år.

 Også i år arrangeres dette lederseminaret for ungdom borte ved Sandefjord.

Mer info om RYLA finnes på nettet, og eventuelt interesserte bes kontakte Presidenten snarest.

 Søknadsfrist er 15. februar, og klubben kan sponse 1 deltaker.

Presidenten orienterte også på vegne av medlemskomiteen:

 Pga litt diskusjon sist, og pga jul- og nyttårsfeiring, er en revidert liste med nye kandidater nylig sendt ut til medlemmene med svarfrist innen fredag 23. januar.

På forrige møte orienterte kassereren om endringer ved innkreving av årets kontingent. Presidenten minnet om dette, og orienterte om at eget brev er sendt alle medlemmene med orientering om innbetaling av kontingenten.

Eventuelle spørsmål bes rettet til Ludvig.

Etter all denne informasjonen gikk vi over til dagens program:

 Per Birkeland holdt først en 3 - minutter hvor han orienterte om planene for den videregående skolen i Lister-regionen, hvor det har vært en del diskusjon om antall studiesteder. Per, som er tidligere rektor, ønsket færre studiesteder enn det som nå ligger i forslaget, og argumenterte godt for sitt syn.

Takk til Per for et interessant og aktuelt innlegg!

Deretter var det tid for Marcus Gürgen og hans ego-foredrag!

 Marcus er etter hvert kjent for de fleste som en dyktig og engasjert kirurg ved Flekkefjord Sykehus, men det er nok ikke så mange som kjenner så mye til bakgrunnen hans:

I korte trekk kan vi fortelle at Marcus er født i 1963 i byen "Münster", en liten by nord i Tyskland. Men kort tid etter flyttet familien til byen "Tettnang" like ved Bodensjøen, sør i Tyskland. Her bor broren, Michael, i dag, som også er Rotarianer! Tettnang er en gammel by, full av historie.

Interesserte anbefales å google byen for å finne ut mer!

Marcus ble veldig syk da han som 14 - åring fikk meningokokker eller hjernehinnebetennelse i 1977, men han ble frisk. Selv mener han at denne hendelsen trolig påvirket hans yrkesvalg senere i livet.

Marcus var aktiv idrettsutøver, drev med fekting og løping, men fikk også tidlig interesse for ski ettersom han kunne se de høye fjellene på andre siden av Bodensjøen!

I 1979 - 1980 var han så heldig å bli utvekslingsstudent til USA hvor han havnet i byen Hampton, hvor Marcus, som er 190 cm høy, etter hvert ble med på "Hampton Bulldogs" basketlag. Og som en av "gutta på laget" var han "konge" og skolestjerne!

Her kom han for øvrig for første gang også i kontakt med norsk kultur!

Tilbake i Tyskland hadde han planer om å bli lege, men det var tøft å komme inn på de aktuelle studiene, men han hospiterte på sykehus så snart han kunne.

I 1986 flyttet han til universitetsbyen, Tübringen, hvor han ble frem til

1992 da han startet kirurgutdanningen fra 1992 - 1998.

Det var vanskelig å skaffe jobb i Tyskland, så derfor dro han til Hamburg for å bli intervjuet om en mulig jobb i Norge. Han var etter hvert heldig og fikk et vikariat i Flekkefjord ettersom Tor Harald skulle ha permisjon og dra til Rwanda..!

Sammen med kona, Christine, flyttet de til Flekkefjord i sept 1998, og flyttet som de første opp i et nytt byggefelt i Rauli høsten 1999.

Familien trives veldig godt i Flekkefjord, har fått to sønner, og Marcus jobber som overlege på Flekkefjord Sykehus! Her er han også en av forkjemperne for å beholde dagens sykehus i Flekkefjord!

 Det kunne skrives mye mer om Marcus, men dette var en kortversjon.

 Tusen takk til Marcus for et interessant blikk inn i hans bakgrunn og interesser!

NESTE MØTER:

Det blir som tidligere nevnt litt endring i programmet de kommende to ukene:

Mandag 19.januar: Vi får besøk av Marine Harvest v/Robin Scotland

Mandag 26. januar: Da blir det foredrag av Siv Solheim: "Den TransSibirske Jernbanen"

 Denne dagen blir det også en 3 - minutter ved Arnt Ivar Bjørneli.

 RWANDA-konsert 2015:

 Søndag 8. februar arrangeres årets RWANDA-konsert i Flekkefjord kirke.

 Alle medlemmene bes notere datoen og gjerne invitere med seg familie, venner og kjente på denne veldedighetskonserten.

Ha en fin uke, alle sammen!

ROTARY - hilsen fra

Alf Morten Normann

Subject: SV: ROTARY UKEBREV 15.01.2015

Mandagens møte i Flekkefjord Rotaryklubb hadde nærmest rekordoppslutning med hele 37 deltakere denne gang! Herav var det 3 reflektanter.

 Møtet startet som vanlig ved at Presidenten tente et lys for "Light up Rotary" - aksjonen. Videre takket Presidenten alle som deltok på FOTs vellykkede arrangement på Nygård i anledning "Friluftslivets År 2015" forrige tirsdag.

 Videre oppfordret Presidenten medlemmene om å melde fra om "langtidsfravær" slik det gjort i høst. Kontakten opprettholdes via e-post og Facebook!

 Presidenten minnet også om innbetaling av kontingenten på kr. 1.100,- til konto 3030.22.52668 innen 30. januar.

 Som hovedpost på mandagens program hadde vi besøk av Robin Scotland fra Marine Harves as, med kontor på Hidra.

 Marine Harvest as er verdens største oppdrettsselskap, et av verdens største sjømatselskap og verdens største produsent av atlantisk laks.

 Selskapet består av en fullt integrert verdikjede fra stamfisk til ferdig måltid, og leder utviklingen av næringen internasjonalt gjennom forskning og utvikling. Selskapet er også Norges største matprodusent.

 Produksjonen foregår på et svært begrenset areal, noe Robin Scotland illustrerte ved å påpeke at havbruk i Norge legger beslag på ca 200 km2, noe som tilsvarer Karmøy i størrelse, mens jordbruk legger beslag på ca 10.200 km2, noe som tilsvarer hele Rogaland.

 Videre påpekte Scotland at laksen har et unikt næringsinnhold med lett fordøyelige proteiner av høy kvalitet, høyt innhold av marint Omega 3, høyt innhold av vitaminene A, D og B12, samt høyt innhold av mineralene jod & selen, taurin og steroler.

 I tillegg påpekte han at Marine Harvest as bruker hele fisken, og at laksen representerer svært effektiv ressursbruk:

 Fiskekjøttet blir til matfisk, innvoller og hodet blir til laksemel og lakseolje. Lakseolje gir omega 3 i f.eks saft, mens laksemelet bl.a blir til svinefor. Buklister og rygg blir til fiskekraft og snacks (Japan)

 Når det gjelder Marine Harvest Agder, ble første oppdrett etablert i 1984.

Etter hvert ble det to grupperinger med hhv Hidra Edelfisk med slakteri og filetanlegg på Hidra, og Lafjord Group med slakteri/fillet og røykeri på Abelnes. Begge ble kjøpt opp og fusjonert inn i Hydro Seafood i 1999. I 2003 ble alle lokale aksjonærer kjøpt ut, og MH Region Sør ble etablert (sammen med Rogaland og Hordaland) I tillegg ble anleggene i Farsund og Lyngdal lagt ned og all aktivitet i Agder samlet i Flekkefjord. I dag leverer MH Agder på linje med de beste i Norge, og har en stabil og god drift med jevn økning i produksjonen. I dag produseres ca 16 000 tonn matfisk i Flekkefjord, med en produksjonsverdi på 500 mill kr og 32 årsverk. MH skaper store ringvirkninger med ca 93 mill kr i omsetning i andre bedrifter og sysselsetter indirekte 48 årsverk i andre bedrifter.

 Marine Harvest Agder gjør seg ellers svært så fordelaktig bemerket ved at de knapt har hatt lakselus de siste årene, takket være svært god innsats fra FOLK, stor FOKUS på problemet, og stadige FORBEDRINGER. I tillegg drar MH nytte av lokale leverandører av Leppefisk og Rognkjeks som spiser lakselusa!

 Marine Harvest as ønsker også å bidra positivt i lokamiljøet, og har de siste 3 årene bidratt med ca 3 mill kr til lag og foreninger i Flekkefjord!

 Stor takk til Robin Scotland for et flott og interessant foredrag om en svært så spennende virksomhet ute i Fjorden vår!

NESTE MØTER:

Mandag 26. januar: Da blir det foredrag av Siv Solheim: "Den Trans-

Sibirske Jernbanen"

 Denne dagen blir det også en 3 - minutter ved Arnt Ivar Bjørneli.

Mandag 2. februar: Flekkefjord Sykehus v/Marcus Gürgen og Hinderaker Mandag 9. februar: Dette møtet utgår. Rwanda-konserten regnes som denne ukes møte!

Mandag 16. februar: Rikets tilstand v/Rådmann Bernhard Nilsen Manfdag 23. februar: Torskeaften: Påmeldingsliste sendes rundt på de kommende møtene.

 RWANDA-konsert 2015:

 Søndag 8. februar arrangeres årets RWANDA-konsert i Flekkefjord kirke.

 Alle medlemmene bes notere datoen og gjerne invitere med seg familie, venner og kjente på denne veldedighetskonserten.

Ha en fin uke, alle sammen!

ROTARY - hilsen fra

Alf Morten Normann

**Subject:** ROTARY UKEBREV 31.01.2015

Det ble et nytt, flott møte i Flekkefjord Rotaryklubb mandag kveld med 29. fremmøtte medlemmer, samt 3 reflektanter og 1 gjest, totalt 33 deltakere!

Presidenten åpnet som vanlig ved å tenne et lys (Light up Rotary), ønsket velkommen, og orienterte om at målsettingen er å ta opp nye medlemmer på Torskeaften 23. februar! Deretter ble påmeldingslisten for denne sendt rundt.

Presidenten minnet også om innbetaling av kontingent for vårsemesteret innen 30. januar!

Programkomiteen meddelte videre om en liten endring ettersom programposten om "Skipstrafikk fra Sør-Amerika til Flekkefjord flyttes fra 23. mars til 20. april. Programposten "ego-foredrag" flyttes motsatt vei. Denne endringen vil også legges inn på hjemmesiden.

Videre minnet Presidenten om Rwanda-konserten søndag 8. feb.

 Dette er for øvrig MORs dag, så ta gjerne mor med på en fantastisk konsert! Medlemmene ble videre oppfordret til å ta med plakater og henge opp på aktuelle og tilviste steder.

På PROGRAMMET denne kvelden fikk vi først en munter skipshistorie i form av en 3 - minutter fra Arnt Ivar.

Deretter var det klart for vår egen, Siv Solheim, som fortalte om sin fantastiske reise sommeren 2014 langs den "opprinnelige" Transsibirske Jernbanen, en reise som strakte seg over 11.263 km -

en reise over 1/3 av verden, som startet i Japan og endte i

 St. Petersburg en drøy måned senere.

Turen startet i Tokyo, med påfølgende 6 innholdsrike dager rundt i Japan, før hun tok ferje til Vladivostok, lengst øst i Russland, via Sør-Korea. Her startet den berømte togreisen i 33 graders varme!

Fra 1958 til 1991 var Vladivostok, som ofte kalles "Østens Golden gate", en veldig lukket by. Det var ikke tillatt for andre enn sovjetiske borgere å bo i eller å besøke byen, og selv de måtte skaffe en offisiell tillatelse for å kunne reise inn.

 Navnet Vladivostok kan løselig oversettes som "hersk over "Østen", og ligger ved Japanhavet lengst sørøst i Russland og bare 100 km fra grensa til Kina. Vladivostok er Russlands største havneby ved Stillehavet, og den russiske Stillehavsflåten har sin hovedbase her.

Den transsibirske jernbanen ble påbegynt 1891 og ble offisielt åpnet den 1. januar 1905. Jernbanen er et mesterverk av førsteklasses ingeniørkunst, og selv om den var krevende, ble den bygget på forbløffende kort tid. Det ble brukt straffanger til byggingen, noe Sibir var fullt av på den tiden, takket være Stalin.

Jernbanen går, som navnet sier, tvers over Russland, fra Moskva i vest gjennom Sibir til Vladivostok i øst. Turen mellom Moskva og Vladivostok tar ca. 9 døgn, er 9 288 km lang og 7 tidssoner krysses.

 Vladivostok er det østlige endepunktet eller; som i vårt tilfelle:

Den østlige begynnelse

Man glemmer at toget betraktes som et framkomstmiddel, denne farkosten er en verden i seg selv, et rullende, lite samfunn.

Den ytre reise, der lyset og landskapet endrer seg fra time til time, fra dag til natt, og til dag igjen. – Asia glir over til Europa. Ørken, steppe, tundra, taiga og skog ruller forbi, - verden synes endeløs.

Og for mange er dette en reise i sitt eget selv. Du har god til å tenke eller ikke tenke når du bare sitter der og glor, man synker ned i en slags behagelig døs der til og med evnen til å kjede seg forsvinner.

Vår første stopp etter ca 3 døgn på den transsibirske jernbanen var Ulan Ude. Folket kalles burjater, et mongolsk folk som har et språk som er i slekt med tyrkisk. Her ble det lagt inn en liten avstikker til Mongolia og hovedstaden, Ulaan Baatar.

Etter besøket i Mongolia gikk ferden videre, og etter tre lange, late dager og fire netter på tog - via Novosibirsk, Omsk og Ekaterinburg- gjennom Ural fjellene, ankom vi Moskva, Russlands hovedstad og banens endestasjon.

Det flotteste bygget i Moskva er Vasilijkatedralen (eller St. Basil's katedralen ), som sto ferdigbygget i 1561.

 Den har ti kupler i forskjellige farger, og vitner om en unik arkitektonisk fantasi. Det sies at de to arkitektene fikk øynene stukket ut fordi tsaren ville hindre dem i å lage andre like storslagne byggverk.

Etter et kort opphold i Moskva gikk ferden videre vestover med tog til St. Petersburg som ofte kalles Russlands Venezia pga alle kanalene. Byen ble etablert av Peter den Store i 1703 som Russlands vindu mot vest, med god hjelp av arkitekter fra Vest-Europa.

St. Petersburg er stappfull av arkitektoniske perler, med palasser, museer og severdigheter nok til å tilfredsstille selv den mest kulturtørste turist. Her er ingen moderne skyskrapere, men hundrevis av broer over idylliske kanaler.

Ovenstående er et forholdsvis kort referat fra et fantastisk flott foredrag. Det kunne sikker vært skrevet mye mer!

Tusen takk til Siv som tok oss med på denne reisen!

Spasiba! Do svidanja!

Interesserte kan lese mer om Den Transsibirske Jernbanen her:

http:/no.wikipedia.org/wiki/Den\_transsibirske\_jernbanen

NESTE MØTER:

Mandag 2. februar:  Flekkefjord Sykehus v/Marcus Gürgen og Hinderaker

Mandag 9. februar:  Dette møtet utgår. Rwanda-konserten regnes som denne ukes møte!

Mandag 16. februar:  Rikets tilstand v/Rådmann Bernhard Nilsen

Mandag 23. februar:  Torskeaften: Påmeldingsliste sendes rundt på de kommende møtene.

RWANDA-konsert 2015:

Søndag 8. februar arrangeres årets RWANDA-konsert i Flekkefjord kirke.

Alle medlemmene bes notere datoen og gjerne invitere med seg familie, venner og kjente på denne veldedighetskonserten.

Fortsatt god helg, alle sammen!

Vel møtt på mandag!

ROTARY - hilsen fra

Alf Morten Normann

**Subject:** ROTARY UKEBREV 04.02.2015

Vi fikk et nytt, flott møte i Flekkefjord Rotaryklubb i går kveld.

Denne gang var det 29 medlemmer og 4 reflektanter som møtte.

I tillegg har vi minst 3 trofaste medlemmer på langtidsferie i Spania! Uttrykksikonet smile

Møtet startet som vanlig ved at Presidenten tente et lys for "Light Up Rotary" - aksjonen.

Videre opplyste Presidenten at klubben har hatt 2 personer, Olav Magne Trydal og Presidenten,

på kurs i Kristiansand i forrige uke i anledning Rotarys nye hjemmeside som lanseres i løpet av våren.

Medlemmene oppfordres for øvrig til å gå inn på klubbens hjemmeside og bli litt mer kjent med Rotary!

Trond Log oppfordret deretter medlemmene, på vegne av festkomiteen,

om å melde seg på "Torskeaften" mandag 23. februar.

Presidenten supplerte med å fortelle at dette er årets "Rotary Day"

og markerer at Rotary i år kan feire sitt 110 - års jubileum!

Påmeldingslisten ble sendt rundt på møtet.

Leder for Rwanda-komiteen, Lilly Marie Kongevold, holdt deretter et flott innlegg og informerte om årets RWANDA-konsert som arrangeres i Flekkefjord kirke kommende søndag.

Mange medlemmer nedlegger et stort arbeid i forbindelse med konserten, og nå håper vi på fullt hus i kirken på søndag!

Deretter var det tid for dagens hovedprogram som dreide seg om FLEKKEFJORD SYKEHUS.

Marcus Gürgen holdt først et meget interessant innlegg hvor han tok for seg litt av sykehusets historie, fra den spede starten med "Radesykehuset" i Sykehusgaten nede i sentrum, litt om sykehusets oppgaver og betydning for Flekkefjord gjennom årene, og frem til dagens situasjon for sykehuset på "Askekunten".

Han snakket også litt om utviklingen i tjenestetilbudet på sykehuset, men påpekte samtidig at det sjelden gjøres de helt store, nye oppdagelsene innen medisinen. Det er fremdeles mange uløste spørsmål innen f.eks kreftbehandling, demens osv.

Men mange nye teknikker er tatt i bruk og dermed kan flere behandles.

Han påpekte også at ØKONOMIEN stadig får en større betydning, noe som kanskje går ut over pasientene..

Marcus avsluttet med å love å kjempe videre for sykehuset vårt!

Deretter var det Thore Hinderaker som tok for seg en del av de tilbudene man har hatt og fremdeles har på Flekkefjord sykehus spesielt innen ortopedi, som iflg "Wikipedia" omhandler

"kirurgisk og ikke-kirurgisk behandling av frakturer (brudd) og andre skader på bevegelsesapparatet samt medfødte og arvelige deformiteter i bevegelsesapparatet. Subspesialiteter er blant annet traumatologi, sportsmedisin, barneortopedi, håndkirurgi, ryggkirurgi, leddprotesekirurgi, reumatologisk kirurgi og leddkirurgi"

Det ble et meget interessant foredrag, men referenten begrenser seg til å omtale foredraget i positive vendinger, i fare for å si noe feil...

Interesserte kan sikkert søke mer info om dette ved å følge denne linken:

<http://www.sshf.no/omoss_/avdelinger_/akuttmottak-flekkefjord_>

Tusen takk til både Marcus Gürgen og Thore Hinderaker flotte foredrag!

NESTE MØTER:

RWANDA-konsert 2015:

Søndag 8. februar arrangeres årets RWANDA-konsert i Flekkefjord kirke kl. 18.00

Alle medlemmene oppfordres til å delta

og gjerne invitere med seg familie, venner og kjente på denne veldedighetskonserten.

Mandag 16. februar:  Rikets tilstand v/Rådmann Bernhard Nilsen

Mandag 23. februar:  Torskeaften: Påmeldingsliste sendes rundt på de kommende møtene.

Ha en fin uke, alle sammen!

OBS!  Husk å betale kontingenten for vårsemesteret hvis du ikke har gjort det ennå!

ROTARY - hilsen fra

Alf Morten Normann

**Subject:** UKEBREV 11.02.2015

***Kjære Rotary venner!***

***Gratulerer med en fantastisk Rwanda-konsert på søndag!***

***Stor takk til alle som medvirket, men jeg må få lov å rette en spesiell***

***takk til Petter Eidem som gjorde en fantastisk innsats for å få dette til!***

***Stor takk også til Lilly som både ledet prosjektkomiteen,***

***og som også gjorde en flott jobb som konferansier!***

***Det har vært fantastisk mange positive tilbakemeldinger etter konserten,***

***og mye positiv omtale av konserten både i Agder og på sosiale medier!***

Men vi må etter hvert komme oss tilbake til hverdagen, og da vil jeg minne om

de kommende møtene:

Førstkommende mandag, den 16. februar:

Da får vi besøk av rådmann, Bernhard Nilsen, som skal fortelle oss om ***«Rikets tilstand***»

Kom og hør siste nytt om hva som skjer i Flekkefjord!

Mandag 23. februar:

Da arrangerer vi «Torskeaften» på Maritim Fjordhotell.

Dette sammenfaller med dagen Rotary feirer sitt 110 – års jubileum og er en del av

«Light up Rotary – aksjon»

Vi har plass til flere denne kvelden, så benytt gjerne muligheten til å treffe

Rotary-venner i en litt mer sosial sammenheng enn på de vanlige møtene 

Og ta gjerne med ledsager!

Påmeldingsliste sendes rundt på mandagens møte, men du kan også gjerne sende

din påmelding via e-post til undertegnede!

Mandag 2. mars:

Tema denne kvelden er «Etnisk rensing – Balkan/Rwanda.

Møtet er offentlig/åpent og arrangeres i Kameleonen.

***Foredragsholder blir Bjørn Enes,***

(født 1951 i Haugesund) som er norsk forfatter og frilansjournalist.

Han var industriarbeider og faglig tillitsvalgt ved Falconbridge Nikkelverk i Kristiansand 1972-1993,

avis- og TVjournalist i Fædrelandsvennen 1993-2002 og har siden vært frilanser.

*Se hva han skriver på sin egen hjemmeside om møtet i Flekkefjord:*

*11. feb: Eg skriv foredrag om etnisk rensing*

*Det nærmar seg tid for foredrag i regi av Flekkefjord Rotaryforening om etnisk rensing.*

*Forhistoria er eit møte med lege Tor Harald Kristiansen på FNsjukehuset i Kigali hausten 1995.*

*Eg var der med ei ung jente som overlevde eit ei massakre og eit likbål under folkemordet.*

*Ho var sterkt brannskadd, og Tor Harald var ein av dei som gjorde ei førebels vurdering av om ho kunne hjelpast.*

*(Det vart seinare starta ei innsamling som gjorde det mogleg å ta Florence til Noreg for behandling.*

*Ho har seinare vore i stand til å livberge seg sjølv - som sydame i Kigali)*

*Tor Harald kom heim til Flekkefjord - men engasjementet for Rwanda gav seg aldrfi.*

*Han er Rotarymedlem - og har vel hovudæra for at Rotary i Flekkefjord har tatt initiativ til*

*innsamlingsaksjonar for ulike prosjekt i Rwanda i alle år etter det.*

*I fjor haust tok han kontakt og inviterte meg til å halde foredrag om det eg såg og lærte i Rwanda og på Balkan*

*(eg var mellom anna i Srebrenica då Elisabeth Ren (UN HRenvoy)*

*var der i spissen for dei fyrste internasjonale undersøkingane etter massakane.)*

*I dag  tek eg til med å lage foredraget. Fyrste bod er å kontakte fotograf Kjartan Bjelland.*

*Han har lova meg kopiar av bileta me brukte i reportasjane frå Rwanda.*

[***http://www.enes.no/in-the-news/11febskrivforedragometniskrensing***](http://www.enes.no/in-the-news/11febskrivforedragometniskrensing)

***OBS!  Husk å betale kontingenten for vårsemesteret hvis du ikke har gjort det ennå!***

ROTARY - hilsen fra

Alf Morten Normann

**Subject:** UKEBREV 19.02.2015

***Kjære Rotary venner!***

Det ble et nytt, flott møte i Flekkefjord Rotaryklubb mandag kveld med hele 34 deltakere, hvorav 3 reflektanter.

Møtet startet som vanlig ved at Presidenten tente et lys for "Light Up Rotary" - aksjonen, og ønsket deretter kveldes foredragsholder, rådmann, Bernhard Nilsen, velkommen til Rotary!

Videre informerte Presidenten om at vi i disse dager markerer to jubileer i Rotary! Det største gjelder ROTARY som mandag 23. februar kan feire sitt 110 - års jubileum, noe vi også markerer på vår "Torskeaften" neste mandag. Det andre gjelder aksjonen "End polio" som nå har pågått i 30 år.

I den anledning avholdt klubben et lotteri mandag kveld, til inntekt for Polio-aksjonen, noe som ga en brutto inntekt på kr. 2.000,-

Deretter fremhevet Presidenten den flotte innsatsen klubbens medlemmer utførte i forbindelse med årets Rwanda - konsert, som er en viktig del av klubbens internasjonale prosjekt.

Lilly Marie Kongevold fikk deretter anledning til å gi en kort oppsummering av årets "Beatles-konsert", som var ekstra krevende og som krevde tilsvarende større innsats fra de involverte. Konserten var denne gang godt besøkt med ca 250 betalende. I tillegg sørget gode sponsorinntekter for at vi kommer ut med et pent resultat!

Presidenten benyttet anledningen til å fremheve Lilly og takke henne for innsatsen i den rollen hun har hatt både ved å lede prosjektgruppen og ved å lede konserten som konferansier.

En velfortjent liten oppmerksomhet ble deretter tildelt Lilly!

I tillegg fremhevet Presidenten Petter Eidem og rettet en stor takk til ham for den oppgaven han har utført som "musikalsk leder".

Trond Log fikk deretter anledning til å promotere klubbens "Torskeaften" neste mandag, og påpekte at det ennå finnes muligheter for å bli med!

Tor Harald Kristiansen fikk deretter ordet og omtalte klubbens møte mandag 2. mars. Dette blir et åpent møte i Kameleonen, med tema "Etnisk rensing - Balkan/Rwanda". Møtet vil bli markedsført både i Agder og på Facebook, samt via e-post til klubbens medlemmer. Foredragsholder er Bjørn Enes.

Presidenten avsluttet denne innledningen på kveldens møte ved å informere om at Olav Magne Trydal, som for tiden befinner seg på langtidsferie i Spania, jobber med å oppdatere klubbens hjemmeside. Dette er en stor jobb som Olav Magne skal ha stor takk for! Den nye web-siden vil lanseres i løpet av våren.

Deretter var turen kommet til rådmann i Flekkefjord, Bernhard Nilsen, som orienterte oss om "Rikets tilstand".

Bernhard kalte sitt foredrag "Flekkefjord - sammen om utvikling"

Han påpekte en del viktige faktorer for å lykkes med dette:

"Å få ting til gjennom samarbeid"

\* Velferd og vekst som et felles prosjekt

\* Skape gode rammer for å engasjere seg

\* Tenke på nye måter om kjente problemer

\* Mobilisere ressursene i lokalsamfunnet

\* Kommunen som tilrettelegger og koordinator

Bernhard presenterte deretter viktige deler i kommunens økonomiplan 2015 - 2018 og budsjettet for 2015.

Herunder kom han også inn på kommunens mål om befolkningsvekst, med et uttalt mål om å nå 10.000 innbyggere i 2026. Og selv om alle innbyggerne i utgangspunktet er like mye verdt, er det en ekstra utfordring å øke aldersgruppen 25 - 39 år!

Bernhard fremhevet at Flekkefjord består av et kompakt bysentrum med nærhet og korte avstander, med attraktive byrom og en by tett knyttet til Fjorden.

Flekkefjord har mange utfordringer, men har også mange gode kvaliteter å by på. Byen har tilgjengelige næringsarealer, og en ny "Strategisk næringsplan for Lister" er nært forestående.

Kommunen har også god tilgang på bolig- og fritidsområder.

Bernhard fokuserte likevel på at byutvikling krever prioriteringer og konkrete tiltak, men gjorde oppmerksom på at vi har mye spennende på gang både på "by-siden" og på Sunde - siden.

Det vil føre for langt å gå inn på detaljene i rådmannens foredrag.

Referenten har derfor konsentrert seg om noen hovedlinjer.

Men avslutningsvis påpekte Bernhard en del viktige saker som kommunen har stort fokus på, og som vil berøre oss alle:

Dette gjelder 4 -felts motorvei fra Kristiansand til Stavanger,

Sykehuset, fremtidig skolestruktur og fremtidig kommunestruktur.

Avslutningsvis takket Presidenten for rådmannens innholdsrike og interessante foredrag, og ønsket velkommen tilbake ved neste korsvei!

NESTE MØTER:

Mandag 23. februar:

Da arrangerer vi «Torskeaften» på Maritim Fjordhotell.

Vi får en utvidet «3 – minutter» ved Ludvig, og vi skal ta opp 1 nytt medlem denne kvelden!

Dette sammenfaller med dagen Rotary feirer sitt 110 – års jubileum og er en del av

«Light up Rotary – aksjon»

Vi har plass til flere denne kvelden, så benytt gjerne muligheten til å treffe

Rotary-venner i en litt mer sosial sammenheng enn på de vanlige møtene 

Og ta gjerne med ledsager!

Mandag 2. mars:

Tema denne kvelden er «Etnisk rensing – Balkan/Rwanda.

Møtet er offentlig/åpent og arrangeres i Kameleonen på Maritim Fjordhotell.

***Foredragsholder blir Bjørn Enes,***

(født 1951 i Haugesund) som er norsk forfatter og frilansjournalist.

Han var industriarbeider og faglig tillitsvalgt ved Falconbridge Nikkelverk i Kristiansand 1972-1993,

avis- og TVjournalist i Fædrelandsvennen 1993-2002 og har siden vært frilanser.

Du kan lese mer ved å følge disse linkene:

[***http://www.enes.no/in-the-news/11febskrivforedragometniskrensing***](http://www.enes.no/in-the-news/11febskrivforedragometniskrensing)

[***https://www.facebook.com/events/1404725979832501/?ref\_dashboard\_filter=upcoming***](https://www.facebook.com/events/1404725979832501/?ref_dashboard_filter=upcoming)

Mandag 9. mars:

Denne dagen blir det «bedriftsbesøk» på «Teknisk senter» på Uenes

Onsdag 18. mars (eventuelt tirsdag 17. mars)

Denne dagen blir det «rekefest», men festen er flyttet fra Byggeskikksenteret og hjem

til Arvid Holmen 

Mer info om tid og sted følger senere.

***OBS!  Husk å betale kontingenten for vårsemesteret hvis du ikke har gjort det ennå!***

ROTARY - hilsen fra

Alf Morten Normann

**Sent:** 25. februar 2015 09:11

***Kjære Rotary venner!***

Det ble en flott kveld i Flekkefjord Rotaryklubb mandag kveld, selv om vi ikke var flere enn 17 deltakere på årets "Torskemiddag" på Maritim Fjordhotell, noe både vinterferie og influensaepidemi må ta sin del av skylden for!

Møtet startet med en aperitiff og hyggelig prat i baren, før vi gikk inn i restauranten og tok plass. Her ønsket leder av festkomiteen, Trond Log, oss velkommen og orienterte kort om programmet for kvelden.

Etter en utsøkt middag, hvor vi ble servert 2 ganger, klirret Ludvig Egeland på glasset og ba om ordet. Han var utfordret på å holde en "3 - minutter", men denne ble noe utvidet da Ludvig tok for seg en del av "Lofotfiskets" historie, krydret med litt statistikk og kommentarer fra middagsgjestene!

"Lofotfisket" har en lang historie, helt tilbake til Vikingtiden, og som et lite eksempel nevnte Ludvig at Lofotfisket stod for hele 80% av Norges eksport på 1300 - tallet!

 Det årlige fisket trakk til seg tusenvis av fiskere, men også mange andre "kjøpmenn" som ville sko seg på dette fisket som på ingen måte var ufarlig. Hvert år var det mange som omkom i forbindelse med Lofotfisket.

Nedenfor kan interesserte lese noe mer om Lofotfisket!

Takk for et flott foredrag, Ludvig!

Litt senere tok Presidenten ordet og informerte om at vi denne kvelden markerte både Rotarys 110 - års jubileum og at det var 30 år siden "Polio Pluss - aksjonen" startet. Derfor hadde vi også et lotteri til inntekt for Polio Pluss på forrige klubbmøte.

Deretter var tiden kommet for kveldens høydepunkt da Svein Bøgwald skulle bli tatt opp som medlem i Flekkefjord Rotaryklubb.

Ludvig, som fadder, foretok en presentasjon av Svein, og deretter fikk Svein tildelt både diplom og Rotary-nål av Presidenten, som synlig bevis på sitt nye medlemskap!

Kvelden ble avrundet med hyggelig prat rundt bordet i restauranten.

Her kan du lese mer om Lofotfisket:

<http://no.wikipedia.org/wiki/Lofotfisket>

NESTE MØTER:

Mandag 2. mars:

Tema denne kvelden er «Etnisk rensing – Balkan/Rwanda.

Møtet er offentlig/åpent og arrangeres i Kameleonen på Maritim Fjordhotell.

***Foredragsholder blir Bjørn Enes,***

(født 1951 i Haugesund) som er norsk forfatter og frilansjournalist.

Han var industriarbeider og faglig tillitsvalgt ved Falconbridge Nikkelverk i Kristiansand 1972-1993,

avis- og TVjournalist i Fædrelandsvennen 1993-2002 og har siden vært frilanser.

Du kan lese mer ved å følge disse linkene:

[***http://www.enes.no/in-the-news/11febskrivforedragometniskrensing***](http://www.enes.no/in-the-news/11febskrivforedragometniskrensing)

[***https://www.facebook.com/events/1404725979832501/?ref\_dashboard\_filter=upcoming***](https://www.facebook.com/events/1404725979832501/?ref_dashboard_filter=upcoming)

Mandag 9. mars:

Denne dagen blir det «bedriftsbesøk» på «Teknisk senter» på Uenes

Tirsdag 18. mars :  ***Merk dato, og sted!***

Denne dagen blir det «rekefest», men festen er flyttet fra Byggeskikksenteret og hjem

til Arvid Holmen i Strandgaten. 

Mer info om tid og sted følger senere.

Mandag 23. mars:

Ego – foredrag v/Joachim Stoss

***OBS!  Husk å betale kontingenten for vårsemesteret hvis du ikke har gjort det ennå!***

ROTARY - hilsen fra

Alf Morten Normann

**Subject:** UKEBREV 04.03.2015

***Kjære Rotary venner!***

Det ble et nytt, flott møte i Flekkefjord Rotaryklubb mandag kveld med hele 60 fremmøtte, inklusive 31 medlemmer og 3 reflektanter! Svært gledelig både at det møtte så mange medlemmer, og at det i tillegg kom så mange "eksterne" tilhørere!

Denne gangen var møtet lagt til "Kameleonen" på Maritim Fjordhotell og arrangert som et "åpent møte", hvor freelance journalist, Bjørn Enes, var invitert for å snakke om etnisk rensing, basert på egne erfaringer og observasjoner i Rwanda og Jugoslavia.

Møtet startet ved at Presidenten ønsket velkommen og informerte kort om bakgrunnen for møtet, som skyldes Flekkefjord Rotaryklubbs engasjement i Rwanda og at Rotary har stort fokus på å hjelpe mennesker i nød over store deler av verden.

Deretter orienterte initiativtaker til møtet, Tor Harald Kristiansen, litt mer om hans møte med Bjørn Enes i Rwanda, og foretok en kort presentasjon av kveldens foredragsholder.

Deretter var det klart for dagens foredragsholder, Bjørn Enes, som holdt et spennende og engasjert foredrag om deler av historien fra folkemordet i Rwanda, litt om bakgrunnen for motsetningene mellom de to store folkegruppene, og en detaljert historie om en av de mange hendelsene i Rwanda.

Han fortsatte deretter med noe historikk fra folkemordet i Jugoslavia og de nærmest "konstruerte" motsetningene mellom muslimer, serbere og kroater i et europeisk land ikke langt unna oss.

Avslutningsvis trakk han noen paralleller mellom de to brutale folkemordene og stilte spørsmål ved hvordan slike forferdelige hendelser kan inntreffe? Det finnes nok ikke noe enkelt svar på dette, selv om Enes presenterte sine tanker rundt dette.

Det vil dessverre ikke være mulig for referenten å gå ytterligere i detaljer om foredraget, men interesserte anbefales å følge linken nederst og høre foredragsholderen selv fortelle deler av sin historie.

Etter en kort spørsmålsrunde, en enkel gaveoverrekkelse og stor takk fra Flekkefjord Rotaryklubb til Bjørn Enes, orienterte Lilly Marie Kongevold om vår klubbs engasjement i Rwanda, de ulike prosjektene vi har bidratt med støtte til, og vårt nyeste prosjekt "Hope for Life". Publikum fikk også utlevert klubbens brosjyre for dette prosjektet.

Presidenten avrundet så møtet ved å takke alle de involverte, både Tor Harald og Jan Petter Kristiansen som tok initiativet til møtet, Lilly som orienterte om prosjektet i Rwanda og Bjørn Enes som var kveldens hovedtaler. Og til slutt ble takken rettet mot publikum som hadde møtt fram i så stort antall!

Les gjerne mer om Bjørn Enes her:

[www.enes.no](http://www.enes.no)

**NESTE MØTER:**

Mandag 9. mars:

Denne dagen blir det «bedriftsbesøk» på «Teknisk senter» på Uenes kl. 18.00

Oppmøte på Uenes senest 17.55….

«Teknisk senter» ligger nede i bakken mellom Ueneshallen og Ungdomsskolen!

Det er god parkeringsplass!

«Teknisk senter» er for øvrig et samarbeidsprosjektet mellom Flekkefjord ungdomsskole,

Lister videregående skole og Flekkefjord og omegn Industriforening.

Her kan du lese litt om hva avisen Agder skrev om saken høsten 2013:

<http://avisenagder.no/index.php?page=vis_nyhet&NyhetID=22293&sok=1>

Tirsdag 17. mars kl. 19.00:  ***Merk dato, og sted!***

Denne dagen blir det «rekefest», men festen er flyttet fra Byggeskikksenteret og hjem

til Arvid Holmen i Strandgaten 26. 

Merk også at tidspunktet er endret til klokken 19.00

Påmeldingsliste tas med på møtet den 9. mars, men du kan også sende påmeldingen på e-post til

undertegnede. Du bes også vennligst sende en melding om du IKKE blir med…

Mandag 23. mars:

Ego – foredrag v/Joachim Stoss

**Mandag 30. mars og mandag 6. april blir det ikke noe møte pga påskeferie!**

ROTARY - hilsen fra

Alf Morten Normann

**Subject:** UKEBREV 11.03.2015

***Kjære Rotary venner!***

Mandag kveld var 23 medlemmer i Flekkefjord Rotaryklubb gjester på "Teknisk senter" på Uenes. Her ble vi tatt imot av Arne Birkedal og Alf Magne Ubostad som orienterte om bakgrunnen for etableringen av senteret, litt om finansieringen og litt om den spennende driften!

«Teknisk senter» er for øvrig et samarbeidsprosjektet mellom Flekkefjord ungdomsskole, Lister videregående skole og Flekkefjord og omegn Industriforening.

På "Teknisk senter" møtes barn og unge helt fra de yngste i 4. klasse og opp til elever på videregående skole. Lokalene brukes mye på kveldstid, og undervisningen foregår ofte ved at de eldre elevene hjelper de yngre.

De fremmøte fikk også presentert enkelte produkter som de unge hadde laget, ikke minst en "drone" som en av elevene, Mats Erik Nagy, benyttet for å filme forrige sjøsetting på SIMEK. Meget imponerende!

Se eget innlegg om denne saken på vår side på Facebook!

Du kan også klikke deg inn her og se den på «Youtube»:

<https://www.youtube.com/watch?v=_YiIFNUFfVw&feature=youtu.be>

Her kan du lese litt om hva avisen Agder skrev om "Teknisk senter" høsten 2013:

<http://avisenagder.no/index.php?page=vis_nyhet&NyhetID=22293&sok=1>

**NESTE MØTER:**

Tirsdag 17. mars kl. 19.00:  ***Merk dato, og sted!***

Denne dagen blir det «aftenmøte/rekefest», men festen er flyttet fra Byggeskikksenteret og hjem

til Arvid Holmen i Strandgaten 26. 

Merk også at tidspunktet er endret til klokken 19.00

Påmelding foretas til Festkomiteen ved Trond Log.

Mandag 23. mars:

Ego – foredrag v/Joachim Stoss

**Mandag 30. mars og mandag 6. april blir det ikke noe møte pga påskeferie!**

ROTARY - hilsen fra

Alf Morten Normann

**Subject:** UKEBREV 20.03.2015

***Kjære Rotary venner!***

Denne ukes Rotary møte, med 23 medlemmer og 1 reflektant, ble arrangert på tirsdag kveld, som en rekeaften hjemme hos Arvid Holmen. Møtet var først lagt til onsdag for at det skulle være lettere å få tak i reker, men ble flyttet til tirsdag. Rekene var likevel svært gode!

Møtet startet ved at Presidenten som vanlig tente et lys for "Light up Rotary - aksjonen". Deretter ønsket Alf Veraas Larsen velkommen på vegne av festkomiteen og orienterte litt om kvelden.

Festkomiteen, denne gang bestående av, Siv Solheim og Lilly Marie Kongevold i tillegg til Alf og Arvid, sørget for å traktere gjestene på beste måte!

I pausen mellom rekene og kaffen, benyttet Lilly Marie anledningen til å orientere litt om aktivitetene i FOT, vår samarbeidspartner, og om noe av det som skal skje i "Friluftslivets år". Hun kom nærmere inn på prosjektet "Brudlestien" og orienterte om hvordan FOT hadde fått midler til å oppgradere den gamle ferdselsåren mellom Josdal i Sirdal kommune og Salmelid i Kvinesdal kommune.

Deretter overlot hun ordet til Johan Sunde, mangeårig Rotary - medlem, som holdt et meget interessant og detaljrikt foredrag om denne "Brudlestien", som er èn av ti historiske vandreruter i Norge.

Riksantikvaren har gitt 100.000 for å lage hver av stiene i Norge, og FOT fikk tilsvarende sammen med Vest-Agder Fylkeskommune for å oppgradere denne stien.

Fylkesordfører har takket ja til åpning 23. august – det samme har alle 7 ordførerne i Lund, Sirdal, Flekkefjord, Kvinesdal, Lyngdal, Farsund og Hægebostad.

I tillegg har nylig Klima- og Miljøminister, Tine Sundtoft, bekreftet at hun vil delta ved åpningen!

Tusen takk til Lilly og Johan for spennende og interessant info om et tema som nok var ganske ukjent for de fleste. Stor takk også til Arvid Holmen som nok en gang stilte som vertskap, og stor takk til festkomiteen som stelte det hele i stand for oss!

**NESTE MØTER:**

Mandag 23. mars:

Vi får et ego – foredrag v/Joachim Stoss, samt en 3 – minutter ved Åse.

Rwandakomiteen vil også orientere litt om planene i Rwanda.

**Mandag 30. mars og mandag 6. april blir det ikke noe møte pga påskeferie!**

**Mandag 13. april:**

**Statsarkivet - lokalkultur**

ROTARY - hilsen fra

Alf Morten Normann

**Subject:** UKEBREV 25.03.2015

***Kjære Rotary venner!***

Det ble et nytt, flott møte for 24 deltakere i Flekkefjord Rotaryklubb mandag kveld, selv om vi dessverre gikk en del over tiden. Dette må Presidenten bare beklage, men på den annen side håper jeg på forståelse for dette ettersom vi hadde litt ekstra på programmet denne gangen.

Møtet startet som vanlig ved at Presidenten tente et lys for "Light up Rotary - aksjonen".

Deretter orienterte Ludvig om vårens "PETS - møte" som han og Siv Solheim deltok på sist helg.

Møtet arrangeres som en del av opplæringen og forberedelsene for "Innkommende President (Ludvig), kasserer og sekretær (Siv)". Det vises for øvrig til egen e-post Ludvig allerede har sendt medlemmene vedr sine inntrykk fra årets "PETS".

Deretter orienterte Jan Petter ganske kort om programmet på neste møte, den 13. april, når vi får besøk fra Statsarkivet i Kristiansand, som er koordinerende instans for privatarkivarbeidet i Vest-Agder. Temaet er kanskje litt ukjent for noen, men likevel spennende siden det egentlig angår oss alle å ta vare på historien. Litt mer info vil bli sendt ut i en egen e-post.

Etter denne innledningen på møtet var det tid for dagens "hovedtaler", Joachim Helmut Stoss, som han heter, født i 1953 i en liten by ved navn Einbeck, som er en by med om lag 27000 innbyggere og ligger i Niedersachsen, Tyskland.

Byen er nok mest kjent for å være opphavsbyen til bokkølet, en by som har produsert øl helt siden 1378(!) Men iflg Joachim er det også byen hvor "morfin" ble oppdaget på 1700-tallet. Byen har for øvrig en flott, gammel bykjerne med mye historie og sin egen identitet.

Joachim vokste opp i et Tyskland som fremdeles var preget av 2. verdenskrig, men gradvis økte velstanden for folk flest og "krigens skygge forsvinner", som han fortalte oss, i årene 1953 - 1971.

I disse årene gjennomførte han 4 år på "barneskole" og 9 år på "gymnaset", slik det var den gang. Han opplevde en spennende ungdomstid med stor grad av frihet til å kunne gjøre hva man ville. Spesielt nevnte han at sykkelen gav ham mange gleder og tok ham ut på stadig nye eventyr. Joachim var aktiv i speideren og tok seg mange småjobber for å spe på økonomien.

Joachim henviste til et tidligere foredrag da Martin Balke fortalte om sine inntrykk da "muren" falt i 1989. Joachim kunne fortelle at han husket da "muren" ble *bygd* i 1961, uten å gå nærmere inn på dette.

Perioden 1971 - 1979 betegnes som Joachims "studenttid".

 Han gikk først 1 år og studerte økonomi på Universitetet i Kiel.

Deretter fulgte 4 år på Universitetet i Gröttingen med vekt på biologiske fag, hovedsakelig om "sædcellenes bevegelse i fisk".

I 1976 var han ferdig utdannet Sivilagronom.

Deretter hadde han 3 år som "vit.ass", og ble "Dr. scient" i 1979.

I denne perioden var han mange ganger på sommerferie i Norge, bl.a på seiltur, noe som skulle få følger senere i livet, ettersom han traff sin kommende kone på en av disse turene...

Etter at de giftet seg, besluttet de å dra til Vancouver i Canada, en fantastisk by, hvor de bodde i perioden 1980 - 1983. Her deltok Joachim i ulike forskningsprosjekter, bl.a et prosjekt relatert til havbeite av stillehavslaks.

Det nordamerikanske levesettet fortonet seg ganske annerledes, med et levesett som var som "en annen verden", men likevel veldig spennende.

Utfordringen der borte var likevel å finne seg en jobb, og Joachim søkte mange jobber i Norge. Etter en tid fikk han så en henvendelse fra Finnmark Landbruksskole i Tana, hvor de flyttet, og oppholdt seg i perioden 1983 - 1985. Her underviste Joachim i naturfag, men han var også delaktig i prosjekter som gikk på oppdrett av fisk lokalt, med utprøving av oppdrett i ferskvann.

I 1985 flyttet de så til Kvinesdal hvor Joachim fikk jobb hos Tinfos Jernverk as/Tinfos Aqua, senere Stolt Sea Farm. Her ble det også prosjektrelatert arbeid med oppdrett av marin fisk som piggvar, kveite, torsk, alger og næringsdyr. Dette bød på mange utfordringer, bl.a sykdom på fisk, forskning og utvikling.

Ovenstående er et lite referat fra et fantastisk flott foredrag. Det kunne sikker vært skrevet mye mer, men de mange detaljene fører det egentlig for langt å komme inn på.

Tusen takk til Joachim som vi nå har blitt litt bedre kjent med!

Etter Joachims foredrag holdt Åse en detaljert, utvidet 3 - minutter om bakgrunnen for Rwanda-prosjektet, litt historikk om både turene til Rwanda, konsertene og prosjektene. Hun ble assistert av både Lilly, Ludvig, Jan Petter og Tor Harald om gav utfyllende kommentarer og tanker rundt videre aktiviteter sammen med organisasjonen "Hope for life"

Prosjektet er kommet så langt nå at klubbens medlemmer inviteres til å ta nærmere del i dette, og til å beslutte hvor vidt klubben skal benytte innsamlede midler sammen med "Hope for life".

Rwandakomiteen vil følge opp dette i nær fremtid, og vil ta prosjektet opp til behandling i klubben like over påske.

Her kan interesserte lese mer om Joachims fødeby, Einbeck:

http://www.einbeck-marketing.de/…/Flyer\_Angebote\_2011\_DK.pdf

**NESTE MØTER:**

Mandag 30. mars og mandag 6. april blir det ikke noe møte pga påskeferie!

Mandag 13. april:

Dette blir et noe utvidet møte ettersom vi først får et eksternt foredrag av Kristin Linqvist fra

Statsarkivet i Kristiansand, som er koordinerende instans for privatarkivarbeidet i Vest-Agder, og som mener det er kjempeviktig å få samlet inn allsidig materiale fra privat sektor før det blir borte for alltid.

Lindqvist kommer til å snakke om:

-              Hva er privatarkiver (f. eks gamle bedriftsarkiver, personarkiver, lag, foreninger)?

-              Hvorfor er det så viktig å ta vare på privatarkiver – hva kan de fortelle om den aktuelle   virksomheten og samfunnet rundt -  hvilken nytte kan vi ha av dem?

-              Hvordan får vi tak i privatarkiver?

-              Hvordan blir privatarkiver oppbevart, formidlet og brukt?

-              Hvordan bevare digitalt skapte privatarkiver?

Etter dette foredraget vil Rwandakomiteen presentere sitt nye prosjekt «Hope for life» og be klubbens medlemmer ta stilling til dette. Egen orientering om denne saken vil bli sendt medlemmene om kort tid.

Mandag 20. april:

Skipstrafikk  Sør-Amerika /Flekkefjord v/Ove Sembsmoen

Det var siste møte før påske, så Presidenten vil benytte anledningen til å ønske alle

Rotary – venner en riktig god påske!

ROTARY - hilsen fra

Alf Morten Normann

**Subject:** UKEBREV 16.04.2015

***Kjære Rotary venner!***

Mandag kveld hadde vi vårt første møte etter påske, med 31 fremmøtte, inklusive 1 reflektant.

Møtet startet som vanlig ved at Presidenten tente et lys for "Light up Rotary" - aksjonen.

Deretter bad Andreas Möller om ordet og takket for den mottatte vinflasken han fikk overrakt av

Presidenten i forbindelse med hans 70 - års dag lørdag 4. april.

Presidenten orienterte deretter om at styret hadde møte tidligere samme dag, og diskuterte prosjektet "Hope for life" som skulle presenteres senere samme kveld. I tillegg ble medlemmene orientert om at styret vil gjennomgå klubbens vedtekter og fremme forslag om justeringer som er mer i samsvar med hvordan klubben drives i dag.

Styret har nedsatt en komite for dette bestående av Presidenten (Alf Morten), innkommende President (Ludvig), leder av adm.kom (Siv) og Lilly Marie (jurist).

Presidenten orienterte videre om at vårt store fokus på rekruttering av nye medlemmer har båret frukter, men det er dessverre ikke til å unngå at noen også slutter. I denne omgang har følgende 2 medlemmer sagt opp sitt medlemskap: Thore Rafoss, som har vært sykemeldt i lengre tid, og Heibrich Brüggemann som flyttet til Stavanger for flere år siden, men som har beholdt medlemskapet frem til nå.

Deretter fikk Jan Petter ordet og introduserte kveldens gjest og foreleser, førstekonsulent, Kristin Lindqvist, fra Statsarkivet i Kristiansand.

Statsarkivet i Kristiansand er koordinerende instans for privatarkivarbeidet i Vest-Agder, og Lindqvist mener det er kjempeviktig å få samlet inn allsidig materiale fra privat sektor før det blir borte for alltid. Denne kvelden har hun ekstra fokus på private arkiver i Flekkefjord!

Det vil føre for langt å gå i detaljer om alt hun snakket om, men referenten har notert følgende tema som Lindqvist snakket om:

- Hva er privatarkiver (f. eks gamle bedriftsarkiver, personarkiver, lag,

 foreninger)?

- Hvorfor er det så viktig å ta vare på privatarkiver – hva kan de fortelle

om den aktuelle virksomheten og samfunnet rundt - hvilken nytte kan

vi ha av dem?

- Hvordan får vi tak i privatarkiver?

- Hvordan blir privatarkiver oppbevart, formidlet og brukt?

- Hvordan bevare digitalt skapte privatarkiver?

Temaet var tydeligvis av stor interesse, for mange medlemmer hadde spørsmål i saken anledning. For videre oppfølgning bes interesserte kontakte Kristin Lindqvist på tlf 38 14 55 15 eller e-post: krilin@arkivverket.no

Stor takk til Kristin Lindqvist for et interessant foredrag!

Etter en kort pause fikk Tor Harald ordet på vegne av Rwanda-komiteen.

Prosjektet "Hope for life" er tidligere presentert for medlemmene, senest like før påske. I tillegg har medlemmene fått oversendt info om prosjektet via e-post.

Referenten vil ikke gå i detalj om prosjektet her, men kort fortelle at presentasjonen ble godt mottatt, og komiteen fikk ros for sitt iherdige arbeid i lang tid. Samtidig kan klubben også være bekjent av den innsats medlemmene har lagt ned i mange år, ikke minst i forbindelse med de årlige Rwanda-konserten. Avslutningsvis ble de fremlagt forslaget vedtatt ved akklamasjon, uten synlige motforestillinger.

NESTE MØTER:

Mandag 20. april:

Skipstrafikk  Sør-Amerika /Flekkefjord v/Ove Sembsmoen

Mandag 27. april:

Turistkontoret v/Maja Kongevold

Mandag 4. mai: «Åpent møte»
Her vil vi først få et ego-foredrag av Chritian Stremme.

Deretter vil vi få en liten presentasjon av klubbens nye web-side v/Olav Magne Trydal

I tillegg vil fetskomiteen spandere noe kake til kaffen denne dagen!

ROTARY - hilsen fra

Alf Morten Normann

**Subject:** UKEBREV 23.04.2015

***Kjære Rotary venner!***

Det ble et nytt, spennende møte i Flekkefjord Rotaryklubb i går kveld,

med 26 fremmøtte medlemmer og 2 reflektanter!

Møtet startet som vanlig ved at Presidenten tente et lys for  "Light up Rotary" - aksjonen

og minnet medlemmene om gjerne å klikke "liker" på disse ukebrevene hvis de faller i smak...

Presidenten henledet også medlemmenes oppmerksomhet mot "Guvernørens månedsbrev" som nylig er sendt ut. Fint om medlemmene søker info om Rotary!

Deretter ble dagens gjest, Ove Sembsmoen, introdusert, en mann som har sine røtter i Flekkefjord, oppvokst med en far som var banksjef i Flekkefjord Sparebank i mange år like etter krigen. Men familien flyttet fra Flekkefjord på midten av 50 - tallet og bosatte seg i Skien. Sembsmoen jobbet en periode for Tandberg Radiofabrikk, men gjorde senere karriere innen oljeindustrien, fortrinnsvis i Statoil.

Nå har han vært pensjonist i flere år, men har en stor interesse for historie, herunder også en del av Flekkefjords historie. I denne anledning har han sett nærmere på den spennende historien som utspant seg i skipstrafikken mellom Sør-Amerika, fortrinnsvis Argentina, og Flekkefjord.

Denne trafikken var spesielt stor i årene like etter krigen og et stykke ut på 50 - tallet.

Norge hadde vært i krig og trengte "alt".

På denne tiden var Flekkefjord utvilsom Norges "Garveriby" og både "Dalens" og "Aarenes"

importerte store kvanta huder fra Sør-Amerika. Enkelte år stod faktisk Flekkefjord for

ca halvparten av Norges import av huder fra Argentina...

Sembsmoen fortalte detaljert om importrestriksjonene etter krigen,

om betydningen av denne virksomheten i Flekkefjord, og om hvilke båter og rederier som ble benyttet.

Det vil føre for langt for referenten å gå videre i detalj om dette, men interesserte oppfordres til å lese mer både i "Aarenes" og i Flekkefjords historie!

Stor takk til Ove Sembsmoen for et flott foredrag!

**NESTE MØTER:**

Mandag 27. april:

Turistkontoret v/Maja Kongevold

Mandag 4. mai: «Åpent møte»
Her vil vi først få et ego-foredrag av Chritian Stremme.

Deretter vil vi få en liten presentasjon av klubbens nye web-side v/Olav Magne Trydal

Og så vil vi ta opp 2 nye medlemmer i klubben vår! 

I tillegg vil fetskomiteen spandere noe kake til kaffen denne dagen!

Mandag 11. mai:

Status Statnett i vår region v/Frode Rudolfsen

ROTARY - hilsen fra

Alf Morten Normann

Subject: UKEBREV 29.04.2015

*Kjære Rotary venner!*

Vi fikk et nytt, flott møte i Flekkefjord Rotaryklubb mandag kveld, til tross for bare 20 fremmøtte,

inklusive 1 reflektant og 1 gjest.

Dette er for dårlig oppmøte, kjære Rotaryvenner...!

Jeg håper virkelig på bedre oppslutning neste gang!

Møtet startet som vanlig ved at Presidenten tente et lys for  "Light up Rotary" - aksjonen

og minnet om neste ukes møte hvor vi får ego-foredrag ved Christian Stremme,

presentasjon av vår nye web-side v/Olav Magne Trydal

og opptak av 2 nye medlemmer!

Deretter fikk Lilly Marie ordet og introduserte dagens foredragsholder, Maja Kongevold fra

"Smaabyen" og Turistkontoret i Flekkefjord.

Maja holdt et meget innholdsrikt foredrag om store planer for "Smaaby",

men referenten må begrense seg til noen hovedpunkter og litt til...

"Vår hovedmålgruppe er flekkefjæringer, inklusive dem som ikke har flyttet hjem ennå.

Når det gjelder næringsliv og turisme, retter vi nå trykket mot Rogaland for å få frem at vi er den første Sørlandsbyen de kommer til!

Det er viktig at folk fra Rogaland med hytter og hus i Flekkefjord blir glade i byen og finner seg til rette.

Vi satser også på en målrettet innsats med hensyn til rogalendinger som kommer hit både som

båtfolk og bobilturister".

"Når det gjelder stedsutvikling, satser vi på å bli best på bevart trehusbebyggelse med moderne egenart.

Vi vil få barnefamilier til å flytte til Flekkefjord, og vi skal bli best på aktiviteter mellom

Kristiansand og Stavanger.

I tillegg skal vi revitalisere Hollenderbyen, og løfte fram Brufjell,

Flekkefjordbanen og Hidra som viktige turistmål".

Videre informerte Maja om at fremtidens turistkontor vil finne sin plass i det nye kultursenteret.

"Her ser vi for oss store skjermer med informasjon døgnet rundt, slik at vi får enda bedre

tilrettelegging for hytte-gjester, bobilturister og båtfolk".

"Smaaby" jobber med en ny hjemmeside, og håper denne vil være klar om kort tid.

Sammen med "Visit Sørlandet" skal denne bidra til aktuell info for alle interesserte!

Interesserte kan finne mer info ved å følge disse linkene:

[**www.visitsorlandet.com**](http://www.visitsorlandet.com)

[**www.flekkefjord.no**](http://www.flekkefjord.no)

 (når denne er ferdig!)

NESTE MØTER:

Mandag 4. mai: «Åpent møte»
Her vil vi først få et ego-foredrag av Chritian Stremme.

Deretter vil vi få en liten presentasjon av klubbens nye web-side v/Olav Magne Trydal

Og så vil vi ta opp 2 nye medlemmer i klubben vår! 

Det blir også et lotteri til inntekt for Polio +

Og i tillegg vil fetskomiteen spandere noe kake til kaffen denne dagen!

Mandag 11. mai:

Status Statnett i vår region v/Frode Rudolfsen

Mandag 18. mai:

Stiftelsen Arkivet – Fredssenter v/Audun Myhre

ROTARY - hilsen fra

Alf Morten Normann

**Subject:** UKEBREV 06.05.2015

***Kjære Rotary venner!***

Det ble et nytt, flott møte i Flekkefjord Rotaryklubb i går kveld, med 29 deltakere,

inklusive 2 reflektanter som ble tatt opp som medlemmer denne kvelden!

Møtet startet som vanlig ved at Presidenten tente et lys for

 "Light up Rotary" - aksjonen, og berømmet kveldens fremmøte!

Deretter ble Christian Stremme introdusert som dagens "ego-foredragsholder".

Christian er født i 1959 i en liten by ved navn Aalen nokså langt syd i Tyskland,

men hadde også tilknytning til Ellenwangen (Jagst) hvor han bodde sine første 2 år.

Deretter flyttet familien til Marburg an der Lahn, hvor Christian vokste opp og hodde helt til 1984.

Marburg er en gammel by, med påfølgende lang historie. Byen hadde for øvrig ingen spesiell

interesse for de allierte, og kom relativt uskadd fra 2. verdenskrig, men store deler ble revet på

60 - tallet for å bygge en moderne by.

På 70 - tallet ble det imidlertid interesse for oppussing og bevaring!

Interesserte anmodes om å lese mer om byen på nettet!

Etter skolegang og ungdomstid i Marburg, dro Christian videre nordover til Siegen for videre studier.

Deretter dro han igjen nordover til Schwerte hvor han jobbet som assistentlege i gynekologi i perioden 1985-1986. Ferden gikk ytterligere nordover til Bassum hvor han jobbet i 1,5 år, fra1987-1988,

med generell kirurgi, nesten slik som på Flekkefjord Sykehus!

Christian hadde ingen spesiell interesse for sport, men hadde en viss interesse for turgåing, klatring, ski, windsurfing, seiling og sykling.

Christian møtte Simone fra Oldenburg (lenger nord). de giftet seg og stiftet familie.

De vurderte et opphold i Afrika, men slo det fra seg, og slo seg ned i Bremen i perioden 1988 - 1998.

Bremen er en gammel storby med ca 550.000 innbyggere, med et flatt landskap, men med mye grønt.

Byen er regjert av sosialdemokratene og preges på mange vis av "den nordiske modellen".

Bremen var en viktig handelsby før verdenskrigen, men ble utsatt for store ødeleggelser under

2. verdenskrig, og er i dag en av de fattigste delstatene, til tross for at både Mercedes Benz og

Airbus har fabrikker i området.

I 1998 kom Christian i kontakt med representanter for Flekkefjord Sykehus.

Det endte med at de ble invitert opp til Norge og forelsket seg i Flekkefjord!

Der har Christian jobbet som overlege i anestesiavdelingen ved Lister Sykehus/Sørlandet sykehus

Flekkefjord siden 1. september 1998. I begynnelsen var det et veldig lite sykehus,

med det har hatt en imponerende utvikling og vekst de siste 16 årene, og vel verdt å kjempe videre for!

Christian hadde mange flere detaljer i sitt foredrag, men det vil dessverre føre alt for langt å kunne ta alt med her.

Stor takk til Christian som har latt oss få bli litt bedre kjent med ham!

Etter Christians flotte foredrag fulgte et nytt høydepunkt ved at de to reflektantene,

Solveig Edvardsen og Wolfgang Baum formelt ble opptatt som nye medlemmer i Flekkefjord Rotaryklubb.

 De ble begge presentert av sine faddere, først Ivar Espenes som presenterte Solveig:

 Hun er født i Egersund i 1953, men forlot "Okka by" etter videregående.

Hun jobbet i Frelsesarmeen i 11 år og flyttet til Flekkefjord i 1988. Hun jobbet i kommunehelsetjenesten

i 20 år, før hun begynte i Lister Bedriftshelsetjeneste i 2007. Solveig er frilufts interessert, synger i kor, er samfunnsengasjert og er et svært sosialt vesen!

Dernest fulgte Lillian Grønsund opp med å presentere Wolfgang:

Han kom fra Frankfurt til Flekkefjord i år 2000, han er 64 år gammel og jobber på Flekkefjord Sykehus

med generell kirurgi. Han er gift med Marion Baum, kjent for mange som leder av kulturskolen i Flekkefjord.

De har to voksne barn, en sønn og en datter. Wolfgang betegnes som "frankofil" og har stor interesse for kunst, musikk, mat og vin.

Etter presentasjonen tildelte Presidenten dem både diplom og rotarynål som synlige bevis på sitt nye medlemskap!

På siste del av møtet presenterte Olav Magne Trydal klubbens nye hjemmeside.

Dvs den er fremdeles under utarbeidelse, men etter utrolig mye innsats under sitt vinterlige opphold i

Spania, har Olav Magne nå på det nærmeste klar klubbens nye web-side.

Denne blir lansert om relativt kort tid, men alle medlemmer oppfordres om å komme

med innspill og etter hvert benytte denne web-siden aktivt.

Den foreløpige web-siden finnes på "<http://www.flekkefjord.mysiteshop.com/>"

Stor takk til Olav Magne for det store arbeidet han har nedlagt så langt!

Takk også til festkomiteen som ordnet med kake til kaffen denne gangen!

Helt på tampen trakk vi dagens lotteri som ga en bto inntekt på kr. 2.100,- til Polio Pluss.

Takk til alle som kjøpte lodd!

NESTE MØTER:

Mandag 11. mai:

Programposten «Status Statnett i vår region v/Frode Rudolfsen» må dessverre utgå.

Til gjengjelde får vi et par andre innslag:

Mandag 18. mai:

Stiftelsen Arkivet – Fredssenter v/Audun Myhre

ROTARY - hilsen fra

Alf Morten Normann

**Subject:** UKEBREV 19.05.2015

***Kjære Rotary venner!***

Det ble et nytt, flott møte i Flekkefjord Rotaryklubb i går kveld, med 29 deltakere, 2 ledsagere og 2 gjester!

Møtet startet som vanlig ved at Presidenten tente et lys for  "Light up Rotary" - aksjonen, berømmet kveldens gode fremmøte, og ønsket både ledsagere, gjester, og kveldens hovedtaler, Audun Myhre, fra Stiftelsen Arkivet i Kristiansand hjertelig velkommen!

Olav Magne Trydal fikk så ordet og orienterte kort om at han er i ferd med å ta bilde av alle medlemmene til vår nye hjemmeside. Vi mangler ennå noen, så arbeidet fortsetter..!

Presidenten informerte deretter om at det nå gjenstår kun 3 klubbmøter i vår, samt sommeravslutningen hos Andreas Möller 19. juni.

Videre orienterte Presidenten om at det ikke blir noe møte neste mandag pga 2. pinsedag.

Alle medlemmene bes også merke seg at vi 8. juni skal på bedriftsbesøk til Marine Harvest. Denne dagen blir det oppmøte på Abelnes kl. 17.50, hvor vi går om bord i en av MH's båter og får en liten tur på fjorden, samt omvisning på et av oppdrettsanleggene.

På denne turen MÅ ALLE HA REDNINGSVEST!

Programkomiteen sender egen e-post til medlemmene og foretar påmelding senest på klubbmøtet 1. juni.

De som ikke har egen redningsvest bes melde fra om det, så prøver vi å skaffe noen...

Programkomiteen skal for øvrig ha møte torsdag denne uken for å planlegge høstens møteprogram.

Kom gjerne med forslag til programposter hvis du har noe du tror kan være aktuelt!

Deretter var det en meget sympatisk Audun Myhre, direktør ved "Stiftelsen Arkivet" i Kristiansand, som fikk ordet, og holdt et meget interessant og engasjert foredrag om denne virksomheten.

Kort fortalt kan vi si følgende om "Stiftelsen Arkivet":

Stiftelsen Arkivet holder til i den tidligere statsarkivbygningen som i årene  1942-45 var Gestapos hovedkvarter på Sørlandet.

Stiftelsen Arkivet – Senter for historieformidling og fredsbygging i Kristiansand, har siden 2001 drevet ulike aktiviteter med utgangspunkt i lokal krigshistorie.

Minst 40 000 skoleelever har besøkt utstillingen i Gestapokjelleren og fått undervisning om hva vi kan lære av historien for å fremme verdier som demokrati,

menneskerettigheter og menneskeverd i dag.

Gestapokjelleren

En permanent utstilling gjenspeiler forskningskunnskap rundt Gestapos rolle på Agder og presenterer nye aspekter om norsk fangehistorie.

Fra åpningen av utstillingen i 2001 og frem til i dag har nærmere 70.000 mennesker besøkt Arkivet.

Samlokalisering

Stiftelsen Arkivet er samlokalisert med flere sentrale humanitære organisasjoner som FN-sambandet Sør, Redd Barna, Røde Kors, C.I.S.V. og Amnesty International samlokalisert. Disse deltar i den samlede virksomheten.

Interesserte anmodes om å lese mer om "Stiftelsen Arkivet" ved å følge denne linken: <http://www.stiftelsen-arkivet.no/>

NESTE MØTER:

Mandag 25. mai:

Ingen møte pga 2. pinsedag!

Mandag 01. juni:

Historien om verdens 3 store shippingentreprenører:

AP Möller, Bergesen og Onassis.

V/Arnt Ivar Bjørneli

Mandag 8. juni:

Bedriftsbesøk/Fjordtur til Marine Harvest.

Oppmøte på Abelnes senest 17.50

OBS! Alle må ha redningsvest! Gi beskjed hvis du ikke har!

PÅMELDING til programkomite/President!

ROTARY - hilsen fra

Alf Morten Normann

**Subject:** UKEBREV 04.06.2015

Kjære Rotary venner!

Vi fikk et nytt flott møte i Flekkefjord Rotaryklubb i går kveld med hele 30 fremmøtte, hvorav 1 sommergjest.

Møtet startet som vanlig ved at Presidenten tente et lys for  "Light up Rotary" - aksjonen og berømmet kveldens gode fremmøte!

Presidenten minnet om neste ukes møte, som blir et bedriftsbesøk hos Marine Harvest, med oppmøte på Abelnes. Påmeldingslisten ble sendt rundt, og opptellingen viser nå 22 påmeldte.

Deretter fikk festkomiteen ved Trond Log ordet. Han orienterte om årets sommerfest som blir arrangert hos Andreas Möller på Drangeid fredag 19. juni. Påmeldingsliste til dette arrangementet ble også sendt rundt, men her vil også info sendes medlemmene via e-post i løpet av uken.

Etter denne innledningen var det tid for dagens 3 - minutter ved Ivar Espenes. Ivar holdt et tankevekkende innlegg hvor han fortalte hvordan han ble invitert med i klubben for ca 2 år siden, og hvordan han har opplevd klubben i denne perioden. Ivar stilte også enkelte spørsmål ved hvordan Rotary drives og markedsfører seg i dag, og om vi klarer å synlige gjøre de verdiene Rotary er tuftet på?

Presidenten prøvde i etterkant å besvare noen av Ivars spørsmål, men temaet er så vidt interessant at klubben kanskje burde avsette noe tid til å diskutere dette i nær fremtid?

Deretter var det kveldens hovedtaler, Arnt Ivar Bjørneli, sin tur til å holde et foredrag om noen av verdens største shipping entreprenører. Arnt Ivar holdt et særdeles engasjert og detaljert foredrag hvor han startet med å omtale verdens største rederi  A.P Möller, fra sin spede start i Danmark, til å bli en verdensomspennende aktør med mange ulike virksomheter.

Deretter fortsatte Arnt Ivar med detaljert info om det norske rederiet Sig. Bergesen, og deretter om den nærmest eksotiske Aristoteles Onassis.

Det vil dessverre føre alt for langt å gå i detaljer om disse rederiene i dette referatet. Referenten har derfor begrenset seg til en liten smakebit. Men Arnt Ivar har så mye stoff å ta av, så kanskje vi kan få en oppfølger på noe av dette en annen gang?

Tusen takk til Ivar Espenes for en flott 3 - minutter, og til Arnt Ivar Bjørneli for et flott foredrag!

NESTE MØTER I FLEKKEFJORD ROTARYKLUBB:

Mandag 8. juni:

Bedriftsbesøk/Fjordtur til Marine Harvest.

Oppmøte på Abelnes senest 17.50

OBS! Alle må ha redningsvest! Gi beskjed hvis du ikke har!

PÅMELDINGEN er nå avsluttet.

Mandag 15. juni:

Skjærgårdsparken v/Trond Rafoss.

Fredag 19. juni:

Sommeravslutning hos Andreas Möller på Drangeid.

ROTARY - hilsen fra

Alf Morten Normann

Subject: UKEBREV 09.06.2015

Kjære Rotary venner!

Det ble et flott Rotary – møte i går kveld, i form av en sommerlig fjordtur med innlagt besøk hos

Marine Harvest as i Flekkefjord.

Vi var 18 medlemmer, 1 reflektant og 3 gjester på den flotte båtturen som startet på Abelnes og gikk over til et av bedriftens oppdrettsanlegg ved Andabeløy. Her fikk vi alle gå «om bord» på det imponerende anlegget og se nærmere på laksen.

Robin Scotland, daglig leder ved Marine Harvest, Flekkefjord, orienterte om laksen, om foring og problemer med lakselus, noe som heldigvis er helt minimalt her i Flekkefjord! Interesserte Rotarianere spurte og grov, og Robin svarte velvillig det beste han kunne!

Etter en interessant befaring på anlegget, fikk vi pga  godværet en ekstra sightseeing utover fjorden!

Robin mente vi kunne ta en ekstra runde og tok oss med ut langs Andabeløy, rundt Austgavlen/Katteraua, over til Hidra, forbi Langelandsstrand og tilbake til Abelsnes.

Stor takk til Robin Scotland og Marine Harvest as som tok imot oss på en slik flott dag!

OBS!

På klubbens Facebookside vil du finne noen bilder fra den flotte turen!

Gå gjerne inne og klikk «liker» hvis du synes det ser bra ut!

NESTE MØTER I FLEKKEFJORD ROTARYKLUBB:

Mandag 15. juni:

Skjærgårdsparken v/Trond Rafoss.

[***https://www.facebook.com/skjaergaardsparken.lister?fref=ts***](https://www.facebook.com/skjaergaardsparken.lister?fref=ts)

Fredag 19. juni:

Sommeravslutning hos Andreas Möller på Drangeid.

Husk å melde deg på, og ta gjerne med deg ledsager!
Pr i dag er vi ca 20 påmeldte, men vi har plass til flere!

Send din snarlige påmelding på e – mail til undertegnede!

ROTARY - hilsen fra

Alf Morten Normann

**Subject:** UKEBREV 17.06.2015

Kjære Rotary venner!

Det siste ordinære møtet i Flekkefjord Rotaryklubb i år samlet 21 medlemmer og 1 reflektant,

brukbart med tanke på det gode været.

Møtet startet som vanlig med at Presidenten ønsket velkommen og fulgte opp årets motto

"Light up Rotary" ved å tenne et lys ved møtets begynnelse.

Deretter orienterte Ludvig Egeland om status for Rwanda - prosjektet. Byggearbeidet ligger godt foran vårt anslag, og vi mottar ukentlige rapporter fra Josiane, som holder oss orientert om fremdriften.

Presidenten orienterte deretter at vår nye hjemmeside lanseres i disse dager, takket være stor innsats fra

Olav Magne Trydal. Medlemmene oppfordres nå til å ta denne siden i bruk.

 Web - siden finnes nå på  <http://www.flekkefjord.mysiteshop.com/>

Siden dette er siste ordinære møte i vår, minnet også Presidenten om at det som vanlig vil bli

"sommermøter" på brygga på Maritim hver mandag f.o.m 29. juni.

Møte gjerne opp og bli litt bedre kjent med de ander medlemmene i klubben!

I tillegg minnet Presidenten om årets "Distriktskonferanse" som arrangeres i Stavern 5. - 6. september.

Interesserte bes går inn på denne linken: <http://distriktskonferansen-2015.no/pamelding/>

Deretter var det tid for dagens foredragsholder, Trond Rafoss, som i utgangspunktet skulle snakke om "Skjærgårdsparken Lister", men som valgte å utvide dette noe ved å trekke inn et større område og flere prosjekter. Trond holdt et innholdsrikt og detaljert foredrag om de mange aktivitetene og attraksjonene i distriktet, men referenten vil begrense seg til å henvise til den aktuelle web-siden som interesserte kan oppsøke: <http://www.sorlandskysten.no/>

Trond er nå i starten med et forprosjekt for videre utvikling av naturprosjekter i Listerregionen!

Tusen takk til Trond Rafoss for et flott foredrag!

Deretter avrundet Presidenten ved å minne om sommeravslutningen hos Andreas førstkommende fredag,

takket for seg som President, ettersom en del av de fremmøtte ikke deltar på fredagens møte hvor det formelle presidentskiftet finner sted, og hvor vi vil ta opp 1 nytt medlem. Det blir det 11 i rekken dette Rotary-året!

NESTE MØTER I FLEKKEFJORD ROTARYKLUBB:

Fredag 19. juni:

Sommeravslutning hos Andreas Möller på Drangeid.

Mandag 29. juni starter vi sommermøtene på brygga på Maritim!

GOD SOMMER!

ROTARY - hilsen fra

Alf Morten Normann

President 2014 - 2015

Tlf 95 11 14 95